«Қўрқувнинг нариёғида». Муҳаммад Бекжон — китоб, ҳибс ва қамоқдаги сўроқлар ҳақида - Фарғона.Ру ахборот агентлиги\n04:49 msk, 13 Июль 2020\n«Эрк» газетасининг собиқ бош муҳаррири Муҳаммад Бекжон 1999 йилдан 2017 йилга қадар умрини қамоқда ўтказди ва шу кунлари у АҚШга, оиласи олдига учиб кетди. АҚШ сафаридан бир неча кун олдин унинг «Қўрқувнинг нариёғида» деб номланган китоби нашрдан чиқди. Икки жилдли бу китоб Туркияда 1000 тиражда чоп этилди.\nМуҳаммад Бекжон – Ўзбекистон халқ ҳаракати мухолифат партияси етакчиси Муҳаммад Солиҳнинг акаси бўлади. 1999 йили уни Тошкентдаги портлашларда айблаб, қийноққа соладилар ва “конституциявий тузумга тажовуз қилиш, “тақиқланган ташкилотларга аъзо бўлиш” ва бир қатор сохта айблар билан 15 йилга озодликдан маҳрум этадилар. У доимо ўзининг айбсиз эканини таъкидлаган.\nСиёсий махбусни амнистия туфайли озод қилишмоқчи бўлишади, лекин 2011 йили сохта уюштирилган “қамоқҳона маъмуриятига бўйсунмаслик” айби билан унинг жазо муддати яна беш йилга узайтирилади. 2013 йили Муҳаммад Бекжон “Чегара билмас репортёрлар” ташкилотининг мукофотига сазовор бўлади. Ваниҳоят, 2017 йили у озодликка чиқарилади.\nАҚШ сафари олдидан ёзувчи билан унинг китоби ҳақида суҳбатлашдик.\n- Қачон китоб ёзишга киришдингиз?\n- Эркинликка чиққанимдан сўнг икки ой ўтиб. «Эркинлик нафаси»ни туйганимдан сўнг, «бетон деворлари ортида» қолганларни ўйламасликнинг иложи йўқ эди.\n- Қамоқда ўтирганингизда бирор нарса ёзишга имконият бўлганми?\n–\t2008 йилга қадар менга ҳатто дафтар тутиш ҳам мумкин эмасди. 2009 йили нималарнидир ёзишга имконим бўлди, қисқа ҳикоялар ёздим, лекин уларни ташқарига олиб чиқишнинг иложи бўлмаган. Бу 51 зонада (УЯ 64/51, Қашқадарёдаги қамоқхона- «Фарғона» изоҳи) эди\n- Китобингиз нима ҳақида?\n–\tМенинг билишимча. устоз Шукрулло романидан ташқари Ўзбекистон тарихида сиёсий репрессиялар ҳақида бошқа асар ёзилмаган. (Шукрулло Юсупов — ўзбек ёзувчиси. 1949 йили миллатчилик ва советларга қарши фаолият юритишда айбланиб, Сибирдаги қамоқхоналарда жазо муддатини ўтаган. Ёзувчи ҳибс, тергов ва лагердаги ҳаётини “Кафансиз кўмилганлар” қиссасида тасвирлаган. Асар фақат 1991 йили чоп этилган. - “Фарғона”изоҳи)\nТабиий, мен бу «бўшлиқ»ни тўлдиришга даъвогар эмасман. Ёзганларимни роман деб ҳам бўлмайди. Бу Каримов режими остида қамоқхоналарда ўтказган ҳаётим хроникасидир.\nИлҳом эмас, мажбурият мени бу китобни ёзишга ундади: мен минглаб бегуноҳ инсонларнинг даҳшатли қисматларининг шоҳиди бўлдим. Мен жамоат эътиборини тоталитар бошқарувнинг жиноий моҳиятига қаратиб, шу билан бироз бўлса-да, зоналардаги биродарларим ҳаётига енгиллик киритмоқчи бўлдим.\nДарҳақиқат, китобнинг нима ҳақида, кимлар учун ёзилган деган саволга жавоб иккинчи китобнинг кириш қисмида берилган:\n«Бир куни эски танишларимдан бири китобимга танқидий назар билан шундай деди:\n- Дўстим, китоб яхши ёзилган, лекин негадир унда лирик чекинишлар йўқ. Ахир қамоқхоналарда ҳам қизиқарли воқеалар содир бўлиши мумкинку?! Масалан, яқинда танишимнинг ўғли 8 йил ўтириб қайтди. Унинг сўзларига кўра, сен ёзган қийноқларни у мутлоқо кўрмаган. Бунинг акси бўлган, у қамоқхонада эркинликдан кўра яхшироқ ҳаёт кечирган: байрам кунлари палов берилган, спорт мусобақалари, концертлар ўтказилган...Сен бўлса қийноқлар ҳақида жар соласан. Бу билан китобингни зерикарли қилиб қўйгансан. Бундан чекиниш учун, сенга лирик чекинишлар керак эди...\nТўғрисини айтсам, ўшанда «дўстимдан» ҳафа бўлгандим. Ўзимча ўйлагандим: «Ўқимишли ва интеллигент одам шундай деб турса, қолганларидан нима кутиш мумкин?»\nШуни айтишим керак: бу китоб лирик чекинишларга иштиёқманд, кибрли, лаганбардор ва ташвиқотчилар учун ёзилмаган. Бу китоб турмадаги ҳаёти эркинликка қараганда «яхшироқ» кечганлар учун ҳам эмас.\nБу китоб 27 йил давомида деспот режими барпо қилган тизим, сиёсий ва диний мотивлар билан қамалган инсонлар ҳақида. Китоб 159 - модда (Ўзбекистон Жиноят кодексининг 159 - моддаси: “Ўзбекистон Республикаси конституциявий тузумига тажовуз қилиш”, 20 йилгача озодликдан маҳрум этиш жазоси берилади. - «Фарғона» изоҳи.) билан қамалган маҳкумнинг бошидан кечирганларини омма эътиборига ҳавола этиш мақсадида ёзилган.\nКитоб ёзишни бошлаганимда қамоқхонадаги ҳаётимнинг барча тафсилотларини ёзолсам керак, деб ўйлагандим. Кейинчалик билдимки, бу менинг руҳий ҳолатим учун ўта оғир нарса экан. Шунинг учун, нафақат менинг, балки асаблари бўш китобхонларнинг ҳам қайфиятига «зарар» бўлгувчи айрим эпизодларни тушириб қолдирдим.\nМуҳаммад Бекжон китоби\n- Бу китоб - ҳибсга олиниш, тергов, суд ва қамоқхонадаги ҳаётингиз тарихими?\n- Бу ерда нафақат менинг ҳаётим, балки камерадошларимнинг ҳам ҳаёти гавдалантирилган. Каримовнинг деспот режимига доир қисқа давр ҳақида қўлимдан келганича қалам тебратдим, деб ўйлайман Биринчи китоб 1990 ва 2006 йилларни, иккинчиси 2006 ва 2017 йилгача, мен озодликка чиққан давргача вақтни ўз ичига олади.\n- Нега китобни «Қурқувнинг нариёғида» деб атадингиз?\n- Эркинликда юрган кезларим бошқа мухолифатчилар қатори замон зайли билан қамоққа тушиб қолишим мумкинлигини назардан соқит қилмасдим, унга хаёлан тайёрланиб турардим. Лекин доимо қийноқларга чидолмай, синаман, деб қўрқардим. Лекин Аллоҳга ҳамду-санолар бўлсин, ул буюк зот даҳшатли қийноқлар, хўрликларни бошдан кечиришга, инсоний қиёфамни сақлаб қолишга мададкор бўлди. Кўриб турганингиздек, мен ҳатто тирик қолдим. Мен ўлишга ҳам тайёр эдим, лекин қўрқоқлик қилиш мен учун азоб эди. Яна бир бор такрорлайман: Аллоҳ менга бу имтиҳондан ўтишимга, қўрқувларни енгиб ўта олишимга мададкор бўлди. Энди мен қўрқувнинг нариёғида яшаяпман.\n- Нега китобни Туркияда чоп қилишга қарор қилдингиз?\n- У ерда китобимни чоп қилишни хоҳловчи одамлар топилиб қолди. Улар менинг ҳаётим билан қамоқдалигим пайтида ҳам қизиқишган, эркинликка чиққадимдан ҳурсанд бўлишди. Айтиш мумкинки, китобимни чоп этиш уларнинг туфҳасидир. Бундан ташқари, Ўзбекистонда бундай «адабиётни» чоп қилувчилар топилиши амри маҳол. Ким билсин, замонлар ўзгаряпти, балки топилар ҳам...\n- Китобингизни рус тилида ҳам чоп қилишни режалаштиряпсизми?\n- Ҳа, ҳозирда уни таржима қилишяпти. Таржимоним август охиригача китобнинг биринчи қисмини тугатишга ваъда қилган.\n- Шу йилнинг февраль бошида ОАВ да четга чиқиш визасини олиш, пенсияни расмийлашириш, Тошкент пропискангизни тиккалаб, мусодара қилинган мулкингизни қайтариб олиш ниятида эканингизни ёзганди. Булардан қай бирини амалга оширолдингиз?\n- Чиқиш визасини ололдим. Мен буни катта ютуқ ва олдинга силжиш, деб биламан! Қолган муаммолар ҳозирча ҳал бўлгани йўқ. Иншааллоҳ, вақти келиб улар ҳам хал бўлажак. Ҳар ҳолда мен бунга умид қиламан...\n«Фарғона» Муҳаммад Бекжоннинг «Қўрқувнинг нариёғида» китобидан парча ҳавола этади.\nСоат тонгги 4:00 да иккита зековоз 80 нафар маҳбус билан Жаслиқ зонасига кириб келди. Бизнинг олдимизда келган машинадаги маҳбусларни туширишни бошлашди.\n– Первый пошёл! Второй пошёл!..\nҚий-чув, бақир-чақир, қийқириқлар...\nЯхшиям менда ҳеч нарса йўқ. Қолганлар ашқол-дашқолини боши узра кўтариб олган, кимлардир сумкасини қидирган...\n– Бегжанов! Бегжанов! Қани Бегжанов? – бақиради пастдан.\n– Шу ерда! Мен Бегжанов! – бақираман мен ва эшик олдида тиқилиб турган оломонни ёриб ўтиб, пастга тушаман.\nТушишим билан “Нимага имиллайсан ҳайвон, курортга келдингми?!” деб елкамга, белимга беш-олти марта резина тўқмоқ билан аямасдан уришади. “Дело” бўйича текширувдан ўтказаётган зобитнинг олдига боргунимча ҳам 10-15 марталаб дуч келган жойимга уришади.\n– Фамилия, имя, отчество!?– деб бақирди офицер.\n– ЖКнинг 158, 159, 216, 242 - моддалари билан 15 йилга озодликдан маҳрум этилганман!\n“Ҳайрият-э, қутулдим” деган ўй ўтди хаёлимдан.\nСтолнинг орқасида уч офицер ўтирибди.\n– Бизга қандай шикоятинг бор? Биз врачлармиз. Шикоятинг борми? – деб сўрашди.\n– Шикоятим йўқ, – деб жавоб қилдим мен.\n– Шикоятинг бўлмаса, ечин! – деди биттаси.\n– Нима, тушунмадингми? Ечин дейиляпти сенга! – бақиришди бараварига.\n– Ҳамма нарсангни еч, қип-ялонғоч бўл! Ҳаммасини анави уюмга ташла! Тезроқ бўл, имиллама! Камерага чоп, тез бўл!\nБуни “Жаслиқ” зонасига киришнинг “ломка”си, яъни “синдириш” маросими дейилади.\nҲаммамиз “бу ёғида нима бўлар экан” деб кутаяпмиз.\nЭшиклар очилиб, уч-тўртта фамилияни ўқишди. Фамилияси чиққанларни камерадан опчиқиб кетишди.\nБир оздан сўнг яна эшиклар очилди ва мен билан яна икки кишини камерадан чиқариб, қарама-қарши тарафдаги камераларидан бирига киритишди.\n– Бугундан бошлаб мен сизларнинг отряднигингизман,– деди ва исм-фамилиясини айтиб ўзини таништирди.\n– Бу ёғига мен сизларнинг ҳам онангиз, ҳам отангиз бўламан. Нима камчилик, нима гапингиз, нима етишмовчилик бўлса, менга мурожаат этасизлар. Қаерга келганларингни биласизлар, деб ўйлайман. Билмаганлар бўлса, айтай: бу ер сизлар учун охирги станция (“манзил” демоқчи). Шу ерда ўласизлар, шу ерда кўмиласизлар. Бу гапларни шахсан ўзимдан тўқиб чиқараётганим йўқ, бошлиғимиз шундай деган. Тушунарлими? Кимда қандай савол бор менга? Қаранглар, тартиб-интизом бўлсин,– деб ёнидаги шотирлари билан камерани тарк этди.\nОтрядник чиқиб кетганидан кейин камерага “хозбарак”дан ёши қирқлардан ошган киши (маҳкум) ни киритишади. У ўзини таништиришни бошлади.\n “Хозбарак”– зонанинг хўжалик ишлари билан шуғулланувчи маҳкумлар ётоқхонаси. “Хоз” қисқачаси.


Филипп Мойзер: “Сейсмик модернизм. Совет Тошкентининг архитектураси ва уй-жой қурилиши» – Ўзбекистон миллий олимпия қўмитаси\nФилипп Мойзер: “Сейсмик модернизм. Совет Тошкентининг архитектураси ва уй-жой қурилиши»\nСизга ХХ аср ўрталарида Тошкент архитектураси ва қиёфасини шакллантиришни фаол ўрганган машҳур немис меъмори Филипп Мойзер билан интервью парчаларини тақдим этамиз.\nДастлаб немис меъмори ҳақида озгина:\nФилипп Мойзер 1969 йилда Гильден шаҳрида туғилган, 1995 йилда дипломли меъморга айланди (Берлин), сўнгра Цюрихда ўқишни давом эттирди.\nAрхитектурага ихтисослашган DOM publishers уйи раҳбари, «Meuser Architekten BDA»нинг шаҳарсозлик бўйича хусусий бюроси раҳбари, «Совет модернизми» бўйича ўнлаб китоблар муаллифи.\nХХ аср ўрталарида Тошкент архитектураси бўйича мутахассис.\n«Тошкент собиқ Иттифоқининг жанубдаги миллионинчи метрополия пойтахти – меъморий контрастлари ва парадокслари билан ҳайратга соладиган шаҳар. Тошкент дунёдаги энг чиройли уйғун бинолар билан машҳур. Шаҳарча нуқтаи назардан олиб қараганда, қадимги шарқ ва янги рус шаҳарларининг дунёга келиши натижасида ҳосил бўлган ҳар доим фарқланиб турадиган маълум бир қарама қаршилиги билан машҳур.\nШубҳасиз, бу қарама-қаршиликлар ва бу контрастлар 1966 йилдаги вайронагарчилик зилзиласидан кейин пайдо бўлди, янги шаҳар омон қолди ва эскиси вайронага айланди. Aммо бу фожиали воқеанинг ижобий томони бор эди. Шундан сўнг Тошкент сейсмик модернизмнинг қиёфасига айланди. Табиий офат шаҳар тузилишини тубдан янгилашни бошлашга туртки берди. Шундай қилиб, Тошкент шаҳар атроф-муҳитини тубдан қайта қуриш ва стандарт қурилишдан фойдаланган ҳолда совет мегаполисини яратишнинг ноёб намунасидир».\nФилиппнинг сўзларига кўра, уни Тошкент тарихида энг кўп қизиқтирган нарса шундаки, шаҳар муниципалитети 66-йилдаги вайронагарчилик зилзиласидан кейин тикланиш масаласини ҳал қилган. Aслида Тошкент Москва ва Ленинграддан ўрнак олиб, 1-ТСП типик бинолари билан нолдан бошлаб қурилиши керак эди. Аммо кейинчалик шаҳар анъаналар ва совет модернизми чорраҳасида кўриниш яратадиган ғайриоддий архитектура ечимлари билан қурилган.\n– Совет модернизмига бўлган қизиқиш сизда қаердан пайдо бўлди?\n«Менга бу саволни кўп беришади, аммо ҳанузгача жавоб топа олмаяпман. Aйтишим керакки, гап бу архитектуранинг совет давридан келиб чиқишида эмас, балки унинг экспрессивлиги ва изчиллигидадир. Совет модернизмининг қатъий намуналари – музейлар, меҳмонхоналар, концерт заллари – ҳар доим танлов натижаси бўлиб келган. Улар ҳеч қачон текис қурилмаган.\nБироқ, ўша даврдаги сиёсий тизим ва жамият жуда автократик эди. Шунинг учун бундай қарор демократик консенсус эмас эди. Aксинча, у ташвиқот орқали айтилган. Ўша давр меъморчилиги қанчалик гўзал бўлмасин, у ўзи пайдо қилган сиёсий режимни оқламайди. Бироқ, архитектура қатъий қоидаларга муҳтож. Aкс ҳолда, Дубай ёки Лас-Вегас каби бир-бирларидан фарқ қилмайдиган шаҳарлар пайдо бўлади. Бошқа томондан, Совет Иттифоқида жамоат жойларининг барча биладиган архитектурасидан ташқари, кундалик ҳаёт ҳам худди шундай».\n– Сиз бу каби уйларни – Совет стандартидаги биноларни ўн йилдан кўпроқ вақт давомида тадқиқ қилдингиз. Унинг ўзига хос хусусияти нимада?\n«Агар биз жуда мавҳум гапирадиган бўлсак, меъмор сифатида мен ҳар доим муаммонинг энг мақбул ечимини топишга ҳаракат қиламан. Меъморларнинг барча ишлари, умуман, шаҳарнинг хаосини маълум бир тизимга айлантиришдир. СССР мафкураси шўро фуқаролари учун ягона турар жой стандартини назарда тутган. Ер сайёрасининг учдан бир қисмида квартираларни лойиҳалаштириш фикри бир хил эди. Одамларни архитектура орқали ўқитиш бу модернизм ғоясининг якуний тимсолидир. Бундай ҳолда, меъмор катта масъулиятни ўз зиммасига олади. Айниқса, агар у ўн минглаб марта амалга ошириладиган лойиҳа бўлса.\nМен ушбу лойиҳалар қандай ишлаб чиқилганига қизиқдим. Улар ҳақиқатан ҳам юқори даражада моделлаштирилган эди. Аммо уларнинг бажарилиши жуда кўп нарсани талаб қилди. Материаллар сифатсиз ва танқис бўлган. Совет даврида қурилган микрорайонлар бошиданоқ ёмон аҳволда эди. Мен Калининград ва Владивосток аҳолисидан интервью олдим ва уларнинг барчаси менга биринчи хрушчевкаларнинг даҳшатли сифати ҳақида гапириб беришди. Кейин мен Ўзбекистонга келдим ва у ерда ҳам айнан шу нарсани эшитдим. Шундай қилиб, Санкт-Петербург ва Тошкент турар жой қуришнинг бутун бошли авлоди тажрибасига эга эди».\n3 May, 2020|Спорт ва маданият, Янгиликлар|


Kutubxona - Nazarmat. Tabarruk javon (hikoya) / Kiril\nSiz shu sahifadasiz: Nazarmat. Tabarruk javon (hikoya) / Kiril\nАсар номи Табаррук жавон (ҳикоя)\nТабаррук жавон (ҳикоя)\nҚишлоқ кутубхонасига келдим. Икки қаватли саккиз хонадан иборат кўркам ва шинам бино. Иккинчи қаватдаги кенг хона қироатхона. Бу ерда ёшу қари китоб мухлислари экан, улар ўзлари қизиққан адабиётларни кўздан кечириш билан банд.\nБир маҳал қишлоқ ўртасидаги мангу олов ёнида кўрган ва кейин чинор остидаги сўрида танишган кекса суҳбатдошим кутубхонага кириб келди. Қўлида жумҳурият газетаси. Кутубхона мудираси ёшгина ёқимтой жувон отага пешвоз чиқиб салом берди.\n— Қизим жавонга газета келтирдим. Унда учта ҳамқишлоғимизнинг номи бор. Биттаси менинг ўртоғим Абдураҳмон. Брестда 1941 йил июн тонготарида ҳалок бўлган экан. Яқинда Брест қалъасида қазилма ишлари бораёттанида унинг суяги ва номи ёзилган ҳужжат топилибди. Шулар газетага ёзилган экан. Хабаринг бўлдими, йўқми, деб олиб келдим.\n— Раҳмат ота, — жувон қўлидаги газетани олиб варақлади, сўнг тегишли жойини топиб ўқиди. Ўша жойини менга кўрсатиб деди:\n— Мана қаранг, қарийиб, ўттиз беш йилга яқин ер остида ётган номаълум қаҳрамон ҳақида хабар. Қишлоғимиздан экан. Биз газетани мана бу табаррук жавонда, авлодларимизга тариҳдан сабоқ сифатида сақлаймиз.\nОта хайрлашиб чиқиб кетди.\nТабаррук жавон! Мен кутубхонанинг мутолаа зали деворига махсус ишланган жавон ҳужжатлари билан танишдим. У ерда турли тилларда ва турли йилларда чиққан газета тахламлари, муқоваланган журналлар ва китоблар дид билан тахланиб, эҳтиёт билан сақланмоқда. Табаррук жавондаги ҳар бир ҳужжат шу қишлоқдан бўлган Ватан фарзандларининг фашизмга қарши урушда кўрсатган қаҳрамонликларини ҳикоя қилади.\n— Жавондаги ҳужжатларни ким тўплаяпти? — деб кутубхона мудирасидан сўрадим.\nУ иккинчи қават деразасидан ҳовлига қараб:\n— Ўша табаррук отахонимиз,— деди мамнун.\n"http://www.kutubxona.com/wiki/index.php?title=Nazarmat._Tabarruk_javon_(hikoya)_/_Kiril&oldid=4174" dan olindi


“ЯХШИ ВА ЁМОН” ХОЛЕСТЕРИН\nШониёз ҚУРБОНОВ, Г.БУРАНОВА\nOldingi maqola ЭКИШ ЗАРУР, ОЛИНАЖАК ҲОСИЛ МУҲИМ\nKeyingi maqola ЭНГ НАМУНАЛИ САРДОРЛАР КЕНГАШИ АНИҚЛАНДИ\nҚонда унинг миқдори ошмаслигига қандай эришиш мумкин?\nКўпчилик холестериннинг турган-битгани организм учун зарар, деб ўйлайди. Бу гапда бироз бўлса-да жон бор. Чунки қонда холестерин кўпайиб кетса, юрак, юрак-қон томир ҳамда мия хасталиклари (миокард инфаркти, инсульт ва бошқалар)ни келтириб чиқариши айни ҳақиқат. Бугун дунё миқёсида қайд этилаётган ўлим ҳолатларининг ярмидан ортиғига айнан шу касалликлар сабабчи. Ўз навбатида ушбу муълумотларга асосланиб, холестеринни буткул ёмон дейиш ҳам нотўғри. Боиси, унинг зарари билан бирга инсон саломатлиги учун фойдаси ҳам бор. Хўш, холестерин қачон бизга зиён етказади ё қай ҳолатда наф беради? У туфайли юзага келадиган нохуш ҳолатларда қандай қоидаларга риоя қилиш керак? Қуйида шу ҳақда сўз юритамиз.\nЯШИРИН ДАВРДАН ЭҲТИЁТ БЎЛИНГ\nАввало холестерин ўзи нима эканига тўхталсак. Содда айтганда, у ёғсимон модда бўлиб, фанда липопротеид дейилади. Улар қонда икки хил кўринишда учрайди, яъни паст зичлик (ПЗЛП) ва юқори зичликка эга (ЮЗЛП) липопротеидлар. ПЗЛПни “ёмон”, ЮЗЛПни эса “яхши” холестерин дея сифатлаш мумкин. Айнан мана шу “ёмон” холестерин қон томирларининг деворига чўкма ҳолида ёпишиб, атеросклероз бошланишига олиб келади. Атеросклероз юрак мускулли қаватидаги тож томирларининг торайиб қолиш ҳолатидир. Юрак ва юрак-қон томирлари тизимидаги барча сурункали касалликлар асосан шу туфайли келиб чиқади.\n“Яхши” холестерин эса бундай хусусиятга эга эмас. Аксинча, у атеросклероз келиб чиқишига тўсқинлик қилади. Бундай холестеринлар томирларда юзага келаётган тошмачаларни ўзи билан жигарга олиб бориб қайта ишлайди. Шу йўл билан организм бир қадар “ёмон” холестериндан қутулади. Шунинг учун қонда холестерин миқдорини аниқлашда уларнинг “ёмон” ва “яхши” сифатлиларини фарқлаш керак.\nҚонда умумий холестерин миқдори меъёри (5,17 ммоль/л)дан кўпайиб кетмаса, атеросклероз ҳосил бўлишидан қўрқмаслик керак. Агар бу кўрсаткич чегара (6,18 ммоль/л)дан ошса хавфли. 6,21 ммоль/л эса ўта хавфли бўлиб, бундай ҳолда дарҳол мутахассисга мурожаат қилиб даволаниш чорасини кўриш лозим. Имкон қадар “ёмон” холестериннинг қондаги миқдорини 4,11 ммоль/л дан ҳаргиз оширмасликка ҳаракат қилиш керак.\nЭътиборлиси, қонда холестериннинг кўпайиши бирданига сезилмайди. Дастлаб атеросклероз тошмачалари пайдо бўлиб, у билан боғлиқ бошланғич касалликлар, яъни юрак ишемик хасталиклари бўлмиш юрак уриш маромининг бузилиши (аритмия), стенокардия, қон айланишнинг секинлашиши яширин давр – 20-25 йилгача чўзилиб, шундан кейингина ҳақиқий бетобликлар юзага чиқади. Бу орада айрим кишиларда миокард инфаркти, мияга қон қуйилиши (инсульт), тўсатдан ўлим ҳолати содир бўлиши ҳам мумкин.\nҚАНДАЙ ОМИЛЛАРГА БОҒЛИҚ?\nХолестерин кўпайиб кетишига қарши доимий чора кўрилса, бу касалликлар саломатлигимизга хавф солмайди, албатта. Бахтга қарши аксарият кишилар бу нарсага ҳадеганда эътибор бермайди, унинг моҳиятини тушуниб етмайди. Натижада бундай лоқайдликнинг аччиқ ва қайтарилмас азобини чекади. Шундай экан, қондаги холестеринни вақти-вақти билан аниқлаб туришни қанча эрта бошласангиз, шунча яхши.\nЯна шу нарса диққатга сазоворки, кимда хавф-хатарли, қалтис одатлар бўлса, ўшаларда холестерин миқдори ошиши кузатилади ва у билан боғлиқ хасталиклар кўп учрайди. Ушбу одатларга биринчи навбатда тамаки чекиш, семириш, камҳаракатлилик киради. Бундан ташқари, юқори артериал қон босими (140/90 мм симоб устунидан кўп), ирсий хусусиятлар (ота-онада 55-65 ёшгача бўлган юрак касалликлари), қандли диабет, кучли стресс ҳолатлари ҳам бунга сабаб бўлади.\nМазкур хавф-хатарлар айрим ёш-ялангларни ҳам четлаб ўтмайди, ҳатто уларда айтилган омилларнинг биттаси эмас, бир нечтаси биргаликда учрайди (масалан, чекиш, камҳаракатлик). Бундайларда холестерин кўпайиши учун кенг йўл очилган, юрак ва мия хасталикларига чалинишга мойиллик юқори. Одатда тошмачалар 20 ёшдан кейин томирчалардаги холестерин доғлари кўринишида қайд қилинар экан. Ушбу ҳолатни 5 йилдан кейин қайта текшириб кўриш керак. Агар доғ қуюқлашмаган ва хавф-хатарли омиллардан холи бўлса, хавотирланмаслик мумкин.\nБундай текширишни 40 ёшга етгандан кейин яна қайта ўтказиш лозим, айнан бу даврга келиб хоҳласак-хоҳламасак, ёш нуқтаи назаридан кўпчиликда тошмачалар қисман бўлса-да, юзага келиб қон томирлари маълум даражада торая бошлаши бор нарса. Шу боис юрак фаолиятида айрим муаммоларнинг келиб чиқиши эҳтимолдан узоқ эмас.\nХОЛЕСТЕРИН ТЕТИКЛИК УЧУН КЕРАК\nТабиийки, қондаги холестерин миқдори, унинг кўпайиб кетмаслиги тановул қилаётган овқатимизга ҳам боғлиқ. Буқрот (Гиппократ) айтганидек: “Бола онадан соғлом туғилади, барча орттирилган касалликлар эса унинг оғзидан киради” ёки “Қабул қилган доринг овқат бўлсин, еган овқатинг эса дармон”. Буюк аждодимиз, аллома Абу Али ибн Сино эса “Ким сиҳат-саломатлигини яхшиламоқчи бўлса ва узоқ умр кўришни истаса, энг аввал нима еб-ичганига эътибор қилсин” деб уқтирган. Парҳезшунослик соҳасига муносиб ҳисса қўшган олим А.Покровский “Ейиладиган овқат фақат энергия берувчи ҳамда организм учун пластик (“қурилиш”) материал бўлиб қолмасдан, балки у бир вақтнинг ўзида жуда мураккаб ва муҳим фармакологик комплекс бирикма ҳамдир” деб қайд этган. Бундан аниқ бўладики, тўғри овқатланиш йўли билан жуда кўп касалликнинг олдини олиш мумкин. Бу холестериннинг салбий оқибатларини бартараф қилишга ҳам тааллуқли.\nШуни эсдан чиқармаслик керакки, холестерин танага фақат таомлар билан кирмайди, унинг учдан икки қисми жигарда синтез қилинади. Қолгани вужудга овқат билан тушади. Шундай экан, қонда доим холестерин бўлади, чунки у маълум миқдоргача организм учун керак. Негаки, улардан биринчи навбатда тетиклик ва ишчанлик учун зарур гормонлар синтез қилинади. Бу гормонлар камайиб кетмаслиги даркор. Қолаверса, холестерин организм иммун тизими шаклланиб туриши учун ҳам зарур модда ҳисобланади. Уни билиб-билмасдан камайтиришга ҳаракат қилинаверса, турли-туман юқумли касалликларга чалиниб қолиш ҳам мумкин. Шунинг учун ҳам бу борада тушуниб-тушунмасдан иш тутиш мумкин эмас. Қуйидаги тавсияларга амал қилиш эса фақат сизнинг фойдангизга хизмат қилади.\nҲАММА ФОЙДАСИ - ПЎСТИДА\nБиринчидан, “ёмон” холестеринлар тўйинган ёғ кислоталари, хусусан маргарин, чарви ёғи, семиз гўшт, айрим ёғли сут маҳсулотлари (ёғли сметана, қаймоқ, сариёғ) таркибида кўп бўлади. Шунинг учун айтилган маҳсулотлардан иложи борича камроқ истеъмол қилиш, айримларидан эса (маргарин ва у қўшилган таомлар) умуман воз кечиш ҳаммасидан яхши. Бундай ёғлар ўрнига тўйинмаган ёғ кислоталаридан (улар асосан ўсимлик мaҳсулотлари таркибида бўлади) ташкил топган ёғлар истеъмол қилишга ўтиш керак. Ёнғоқ, зардоли, бодом ва писта данакларидан ҳамда қовун, тарвуз, узум, помидор уруғларидан олинган ёғларда бундай фойдали ёғ кислоталари мўл бўлади. Балиқда ҳам бундай ёғлар кўп.\nАлбатта, қўй гўштидан шўрва, кабоб ва шунга ўхшаш мазали таомлар истеъмол қилиб туришни ҳамма ҳам хуш кўради. Лекин бундай овқатлар ҳафтасига икки мартадан ошмаслиги мақсадга мувофиқ, чунки улар таркибида “ёмон” холестерин сероб. Маълум бўлганидек, ҳафтанинг 5 кунида балиқли ва гўштли oвқатлар истеъмол қилинса, қолган икки кунида сабзавот ва полиз маҳсулотларидан тайёрланган, шолғом, карам шўрва, ошқовоқли овқатлар билан таомланиш лозим.\nИккинчидан, кундалик таомингизда албатта камида 30 грамм озиқ толалари (целлюлоза, яъни клетчатка) бўлиши керак, улар тўйинмаган ёғлар билан биргаликда “ёмон” холестеринни кўпайтирмаслик хусусиятига эга. Озиқ толалари ичакларда парчаланмайди ва ўзи билан анча-мунча сув ҳамда тўпланган холестеринларни шилиб олиб нажас кўринишида организмни тарк этади. Бундай толалар кепагидан ажратилмаган ундан тайёрланган нонда ва бошқа таомларда, сабзи, шолғом, лавлаги, олма, нок, олхўри каби мевалар пўстида, ошқовоқда, кўкатларда кўп. Шунинг учун олма, сабзиларнинг пўстини қириб ташламасдан истеъмол қилиш фойдали ҳисобланади. Яна ана шу пўстларда клечаткадан ташқари витаминлар, керакли минерал моддалар мева-чеваларнинг қолган қисмига нисбатан мўл бўлади.\nУчинчидан, полициклик спирт ҳисобланувчи стерол, стерин ва станоллар ичакларда холестерин сўрилишини камайтиради. Улар ёғда эрувчи витаминларнинг келиб чиқувчиси ҳисобланиб, кўпгина ўсимликлар таркибида, улардан тайёрланган шарбатларда, рафинация қилинмаган ўсимлик ёғларида ҳамда ёгуртда учрайди. Агар улардан сутка давомида 2-3 грамм қабул қилиб турилса, қонда холестерин миқдори 15 фоиз ва ундан ортиқ камайиши мумкин экан.\nТўртинчидан, ҳозирги пайтда кўпайиб кетган холестеринни камайтирувчи парҳез таомлардан эҳтиёт бўлиш керак. Улар ҳамма учун ҳам фойдали бўлавермайди, баъзан зарарли бўлиши ҳам мумкин. Шунинг учун ҳар ким ўз организмига мос келадиган таомларни, шу жумладан, ўсимлик ва ҳайвон маҳсулотларидан ҳам ҳаёти давомида (ўзига мос келадиганини) танлаб кундалик рационини тузиб олиши керак. Фақат бундай рацион албатта хилма-хил, баланслаштирилган (таркибидаги озиқ моддалари, яъни оқсиллари, углеводлари, ёғлари, витаминлари, минерал моддалари маълум) нисбатда, фойдали ва бир-неча бор синаб кўрилган бўлиши мақсадга мувофиқ.\nМана шундай овқатланиш тартиби соғлом овқатланишга киради ва унга амал қилиб борилса, умумий соғлигимиз яхшиланади. Натижада қонда холестерин миқдори кўпайиши ҳамда у боис келиб чиқадиган хасталиклардан ишончли ҳимояланган бўламиз.


Машҳур журнал талқини\n“Forbes” журнали томонидан жаҳондаги энг йирик банкларнинг янги рейтинги эълон қилинди.\nУндан 63 та давлат молия муассасалари жой олди. Эътиборлиси, мазкур рўйхатнинг дастлабки учта ўрнини Хитой банклари эгаллади.\nХусусан, 3,4 триллион доллар миқдоридаги активларига эга бўлган “Industrial and Commercial Bank of China” пешқадамга айланди. “China Construction Bank”, “Agricultural Bank of China” кейинги поғоналарни банд этди. Тўртинчи ўринни эса АҚШнинг “JP Morgan Chase & Co.” банки эгаллади.


ЖУМАНИНГ БОШҚА КУНЛАРДАН АФЗАЛЛИГИ - Mehrob.uz\nМақолалар access_time6-ноябрь 2018, 18:34\nМусулмоннинг мусулмон биродари устида ўттиз ҳақи борки, уларни адо этмай…\nМақолалар access_time26-июнь 2017, 02:50\nШаввол ойининг биринчи куни икки ракъат ийдул-фитр (фитр байрами) намозини…\nМақолалар access_time2-август 2017, 13:42\nАллоҳ субҳанаҳу ва таоло бизга хушмуомала бўлишни буюрган. Ким бўлишидан…\naccess_time3-июнь, 10:36 visibility277\nСавол: Жума куни ҳафтанинг бошка кунларидан афзал экани Пайғамбаримиз соллаллоху алайхи васалламнинг хусусиятларидан ҳисобланадими? Яъни, у зот алайҳиссаломнинг олдинги пайғамбарлардан афзал қилинганлари сабабли шундай бўлганми? Ушбу куннинг бошқа кунлардан афзал қилиб хосланиши сабаби нима?\nЖавоб: Жуманинг афзаллиги Пайғамбаримиз соллаллоҳу алайҳи васалламнинг хусусиятларидандир. «Нузҳатул мажолис»да бундай дейилган: «Аллоҳ таоло Мусо алайҳиссаломга: «Байтул мақдисдаги обидларнинг ибодатларидан, бошларидаги шукр саллаларидан, эгниларидаги сабр кўйлакларидан, қўлларидаги таваккул ҳассаларидан ажабланяпсизми? Эй Мусо, Муҳаммадий уммат учун жума кунидаги икки ракъат намоз ушбу ибодатлардан афзалдир. Сизга шанба кунини, Исога якшанба кунини, Иброҳимга душанба кунини, Закариёга сешанба кунини, Яҳёга чоршанба кунини, Одамга пайшанба кунини ва Ҳабибим соллаллоҳу алайҳи васалламга жума кунини хослаб бердим», деган».\nАммо бошқа кунлар ичидан айнан жума кунининг афзал қилиб хосланиши сабаби ҳақида кўнгилга қуйидагилар ҳам келади: «Жума куни ҳафта кунларининг охири бўлгани учун охир замон пайғамбарига хослаб берилишга ва кунларнинг саййиди бўлишга муносиб бўлган». Аллоҳ билувчидир.


Гўшти ейиладиган ҳайвон сийдиги\nАнас (розияллоҳу анҳу)дан ривоят қилинди: «Урайнадан (баъзи) инсонлар Мадинага келишди ва бу ер ҳавосини оғир кўришди. (Қорин оғриғига учраб қолишди). Расулуллоҳ саллаллоҳу алайҳи ва саллам садақа (закот) туяларини уларга қўшиб (шаҳар ташқарисига) жўнатдилар ва «Буларнинг сутидан ва сийдикларидан ичинглар», дедилар. Улар эса (ичиб, соғайгач) Расулуллоҳ саллаллоҳу алайҳи ва салламнинг туябоқарини ўлдиришди, туяларини ҳайдаб кетишди, Ислом динидан чиқишди. Сўнг (ушланиб) Набий саллаллоҳу алайҳи ва салламга келтирилдилар. Шунда (жиноятларининг жазоси ўлароқ) уларнинг қўл-оёқларини қарама-қаршисига (ўнг қўл билан чап оёқ ёки чап қўл билан ўнг оёқ тарзида) кесдилар; кўзларини ўйдилар ва Ҳарро (деган тошлоқ ер)га ташлаб қўйдилар. Анас айтадики, «Улардан биттаси оғзи билан ерни қўпораётганини кўрардим. Ниҳоят, ўлдилар». Чамаси, Қаммод (ҳадис охирини) бундай баён қилади: «(Улардан биттаси) ер тишлаётганини кўрардим, Ниҳоят, ўлдилар».\nҲарро Мадинадаги маълум бир жойдир. Луғавий маъноси: «Қора тошли жой» демакдир. Муборакфурий, бу ерга ташланишларининг сабабига ишорат қилиб, «чунки улар жиноятларини шу ерга яқин жойда содир этишган эди» дейди.\nАнасдан мутааддид важҳлардан ривоят қилинган. Илм кишиларидан кўпининг қавли ушбудир: «Гўшти ейиладиган ҳайвонларнинг сийдиги(ни ичмоқлик)да монелик йўқ.\nАнас ибн Молик (розияллоҳу анҳу)дан ривоят қилинди; у деди: «Набий саллаллоҳу алайҳи ва саллам у (жиноятчи)ларнинг кўзларини ўйганликларига ягона сабаб шуки, улар туябоқарларнинг кўзларини ўйишган эди».\nБу ҳадисни, Шайх (Яҳё Ғайлон)дан бошқа киши Язид ибп Зубайрдан ривоят қилганини билмаймиз. «Жароҳатларга ҳам қасос олинади» деган оятнинг маъноси шудир.\nБу «Моида» сурасининг 45-оятидир. Оятнинг маъноси бундай: «Унда (яъни Тавротда) уларга (Бани Исроилга) «Жонга жон, кўзга кўз, бурунга бурун, қулоққа қулоқ, тишга тиш (яна бошқа барча) жароҳатларга ҳам қасос олинади», деб ёзиб қўйдик». Яъни, жонга қасд қилганинг жонига қасд қилинади, кўз ўйганнинг кўзи ўйилади, бурун кесганнинг бурниси кесилади, қулоқ узганнинг қулоғи узилади, тиш синдирганнинг тиши синдирилади ва жаррҳатлар учун ҳам, мумкин бўлса, қасос олинадн. Масалан, қўл, оёқ, таносил аъзолари каби аъзоларда қасос олиш мумкин. Бу ҳукм Бани Исроил борасида зикр қилинган бўлса-да, аммо (Қуръонда келгани учун) Ислом шариатида ҳам муқаррардир.\nМуҳаммад ибн Сийриндан бундай дегани ривоят қилинади: «Расулуллоҳ саллаллоҳу алайҳи ва саллам уларни бу жазога тортишлари фақат шаръий жазолар нозил бўлишидан олдин содир бўлган эди».


Birinchi sogʻlomlashtirish kursi 10 kun 4 soatdan Kuch va salomatligingizni tiklang, yosharish jarayonini mustaqil ishga tushiring. Birinchi mashgʻulot BEPUL Umr yoʻli koʻz oʻngimizda qanday kechadi? Bola – quvnoq va sogʻlom. Kattalar – sogʻligini yoʻqotib kunu tun ter toʻkadi Keksalar – boshi kasalxonayu dorixonalardan chiqmaydi. Kasalliklar umr davomida qor uyumi singari toʻplanib boradi. Tasavvur qiling, butunlay …\nИккинчи соғломлаштириш курси 10 кун 4 соатдан Ҳеч бир инсон билимингиз тонгида мудроқ ётган нарсадан ортиғини кўрсатмайди. Хатто эҳром соясида шогирдлари қуршовида бораётган устоз ҳам уларга донишмандлик эмас, фақат ишонч ва муҳаббатли бўлишни совға қилади. Агар у чиндан доно бўлса, сизни ўз донолиги уйига таклиф қилмайди, фақатгина сизни ўз ақлингиз сарҳадларига элтади. Ҳар биримизни табиат …\nИнтуицияни машқ қилдириш 10 кун 4 соатдан Ҳаётда интуицияга қанчалик қулоқ соламиз? Сиз ўйлагандан анча кам. Интуиция, ёки ички сезги – бизга мавҳум тушунчалар етишмаган чоғда нимани бошқараётган бўлсак, шудир. Янги иш берувчининг таклифини қабул қилиш керакми? Текшириб кўрилмаган иш келажаги учун таваккал қилиш ва пул тикишми? Ёки суғурталанган яхшими? Таклиф қилинган …\nБолалар соғломлаштириш курси\nСЕВИМЛИ ВА СОҒЛОМ БОЛАЖОНЛАР М.С.Норбековнинг севимли болажонларингиз учун махсус курси Бу курс айнан Фаришталар ва кичик Даҳолар учун мўлжалланганлиги билан аҳамиятлидир. Ажабланарли, болалар ўқитувчининг деярли эшитмаётганига қарамасдан, жуда тез натижалар олишади. Кўз ва эшитиш қобилиятлари ҳам уларда жуда тез тикланади. Нима учунлигини биласизми? Чунки, болалар ҳамма нарсани ишонч билан қабул қилади. Улар тасаввурлар тилини тушунишади …\nБахтли оила курси\n“Бахтли оила” курси 7 кун 3 соатдан Ҳар бир инсоннинг ҳаётида оила муҳим аҳамият касб этади. Кимдир оила бағрида турмуш муаммоларига қоришиб қолган, кимдир эса оила қуриш ҳаракатида муносиб умр йўлдош танлашда маслаҳатга мухтож. Аҳил ва мустаҳкам оилага эга бўлиш учун ҳаётда нималарга эътибор бермоқ керак? Оилада эркак ва аёл ўрни, фарзанд тарбиясини йўлга қўйиш …\nКўриш қобилиятини тиклаш курси\nКўришни тиклаш 5 кун 3 соатдан Кўриш қобилиятингизни мустақил равишда тикланг. Ҳар қандай ёшда кўришни тиклаш мумкин. 70 ёшда кўзойнаксиз ўқиш. Шифокорлар қўл силтагач, севимли инсонларни яна кўра олиш Тонгни кўриш, гуллардан завқланиш, ҳатто агар ҳамма бунинг иложи йўқ деганида ҳам. Бизни инсон заиф, биз ўзимиз ҳеч нима қила олмаймиз, деб ўқитишган. Бизга ёрдам бериш …\nУмуртқа поғонасини тиклаш курси\n“Умуртқа поғонасини тиклаш” 3 кун 2 ярим соатдан Ҳозир умуртқа поғонангиз қай аҳволда? Сизни 5-6 см ўсишингиз учун, кайфиятингиз аъло бўлиши учун, танангизнинг ҳамма аъзолари швейцар соатидек ишлаши учун – ўзингиз учун атиги 15 дақиқа вақт ажратсангиз кифоя. Мазкур курсда биз сиз билан бажарадиган машқлар оддий бадантарбия эмас, бу жисмоний тарбия ҳам эмас. …\nЭркаклар учун махсус курс\n“Фақат эркаклар учун” 3 кун 2 ярим соатдан Аллоҳ олам яралишида биринчи эркакни танлади. Унга фаришталар таъзим қилди. Кейин эса унинг учун аёлни яратди ва янада бахтли бўлиши учун фарзандларни берди. ОДАМ бахтини, ИНСОН қудратини, ЭРКАК хукмронлигини ҳис қилишингиз учун ўзингизни англаш сари бир қадам ташлашингиз кифоя. Биз бу йўлда Сизга йўлбошчи бўлишга …\nАёллар учун махсус “Бахтли Аёл сирлари” курси\nАёллар учун махсус “Бахтли Аёл сирлари” курси 10 кун 2 соатдан Ўзингизни фаришта эканлигингизни биласизми? Нафақат оиланинг, балки дунёнинг тошу тарозуси сизнинг мавқеингиз билан белгиланишини-чи? Ҳаётнинг турли ташвишлари гирдобига ўралашиб бу ҳақда ўйламай қўйган бўлсангиз, ҳалиям кеч эмас. “Бахтли Аёл Сирлари” курси сизга ўз ҳаётингизни жаннатга айлантириб, ўзингизни фариштадек аёллигингизни қайта ҳис қилиш имконини …\nКлуб машғулотлари 1 кун 4 соат Маълумки, комилликнинг чегараси йўқдир! Марказда соғломлаштириш курсини ўтгандан сўнг, илк илҳомбахш натижаларни қўлга киритгандан сўнг, кўплаб тингловчиларимиз эришилган натижаларида тўхтаб қолмайдилар. Эришилган натижаларни мустаҳкамлаш ва яна янги натижаларга интилишда мустақил равишда ишлашни давом эттиришади! Клуб машғулотлари, мутахассис билан биргаликда шуғулланишни истаганлар, у ёки бу курсларни ўзлаштиргандан сўнг қўллаб қувватловчи …


40 йиллик ташландиқ ер 3 ойда серҳосил майдонга айланди - Darakchi\n40 йиллик ташландиқ ер 3 ойда серҳосил майдонга айланди\nЖАМИЯТ 26.06.2020, 19:20\nАввал хабар қилганимиздек, бугун, Президент Шавкат Мирзиёевнинг Наманган вилоятига ташрифи Поп туманининг Тожикистон Республикаси билан чегараси яқинида жойлашган "Нуран уз" мева-сабзавот кластеридан бошланди.\nТашриф жараёнига бевосита гувоҳ бўлиб бораётган "Даракчи" нашри мухбири Сардорбек Раҳмонқуловнинг хабар беришича, “Нуран уз” масъулияти чекланган жамият томонидан Поп туманидаги адирликлардан иборат 1 минг 885 гектар ўзлаштирилмаган ерда мева-сабзавотчилик кластери ташкил этилган. Шундан жорий йилда 202 гектарга ўрик, 21 гектарга гилос ва 12 гектарга узум ва уларнинг орасига энг ширин ва фойдали дея баҳоланаётган қовун ва тарвузлар экилган. Қишлоқ хўжалиги инновацияларини қўллашнинг самараси шундай катта майдонда 40 йиллик ташландиқ ерларни ўзлаштириш орқали обод қилинган боғдорчилик ва полиз майдонига бир қарашда сезилади — серҳосил ва мазали. Қовун-тарвузларни татиб кўриб, уларнинг бу қадар ширинлиги сабабини билишга қизиқдик, дейди мухбиримиз.\n“БУ ЕРЛАРДА ЭКИН МАЙДОНИ БАРПО ЭТИЛИШИ ҲЕЧ КИМНИНГ ХАЁЛИГА ҲАМ КЕЛМАГАН”\nАнвар ҚОДИРОВ, “Нуран уз” масъулияти чекланган жамияти таъсисчиси:\n— Биз текис ер қолиб, айнан шу ерни танлашимизнинг сабаби беш-олтита ҳудудлардан тупроқ намуналарини олиб, Франция давлатига лабораторияга юбордик. Француз мутахассислар айнан мана шу ернинг тупроғида фойдали элементларнинг кўплиги ва тупроқ унумдорлигини юқори эканлигини тасдиқлашди. Лойиҳамиз бошланганига 3 ой бўлди. Ундан аввал бу ерларда мана шундай экин майдони барпо этилиши ҳеч кимни ҳаёлига ҳам келмаган.\nҲАМ ЯНГИЛИК, ҲАМ ЭНГ ШИРИН, ҲАМ ЭНГ ФОЙДАЛИ!\n— Ҳозирча полиз маҳсулотларини томчилаб суғориш мамлакатимиз тажрибасида йўқ. Бундан ташқари анъанавий полизчилигимизда биз қўллайдиган "селитра" бериш тажрибасидан воз кечилгани учун 100 фоизли табиий қовун-тарвузлар етиштиряпмиз. Томчилаб суғоришдан ҳам унумли фойдаланаяпмиз. Компьютер технологияси орқали жорий қилинган суғориш тизими чанқоқ ерларни автоматик равишда аниқлайди ва майдондаги мевалар ва полиз экинларини керакли миқдорда, вақтида инсон омилисиз суғоради. 180 метрли ер қаъридан тортиб олинаётган артезиан сувларига махсус технология орқали организм учун энг зарур бўлган калций нитрат, калий нитрат, цинк, темир ва магний каби органик қўшимчалари қўшилиб, томчилаб суғориш орқали бу сувлар ҳар бир полиз маҳсулотларини бир хил миқдорда органик моддалари билан таъминлагани учун нафақат жуда ширин, балки фойдали ҳамдир.\nНАРХЛАР ҚИММАТ БЎЛАДИМИ ЁКИ АКСИНЧА?\n— Бизнинг асосий мақсадимиз маҳсулотларимизни экспорт қилиш. Лекин ҳозир юртимиздаги йирик савдо тармоқлари билан шартномалар тузганмиз. Aйни пайтда мазкур савдо тармоқлари расталарида маҳсулотларимиз сотиляпти. Нархларимиз бозордаги талаб ва таклиф асосида белгиланади ва қиммат эмас. Харажатларимиз кўп бўлганлиги билан экин майдонимиз ҳам боғдорличилик, ҳам полизчиликка ихтисослашгани боис иккига бўлинади. Томчилаб суғориш орқали қўшимча органик моддаларнинг ҳам исроф қилинишининг олди олинади. Шу аснода харажатларимиз тежалиб, маҳсулотимиз нархлари қимматлашишига олиб келмайди.\nЭКСПОРТДА МУАММОЛАР ЙЎҚМИ?\n— Илгарилари маҳсулотни экспорт қилиш учун ҳужжатлаштириш қийин кечарди. Ҳозирда эса жуда содда ва осон. Божхона ходимлари маҳсулотлар юк машиналарига ортилгандан сўнг экин майдонининг ўзида муҳрлаб беришади. Бундан кейин ҳеч қандай муаммо бўлмайди. Қабул қилувчи давлатларда эса, асосан, маҳсулотнинг табиийлиги ва органиклигига баҳо беришади. Агар улар “селитра” билан “боқилган” бўлса, бу муаммони юзага келтириши мумкин. Бизнинг маҳсулотларимиз эса, 100 фоиз органик бўлгани учун экспортда муаммоларга дуч келади, деб ҳисобламаймиз.\nНаманганлик тадбиркорларни ишлаб чиқариш борасида анча илгарилаб кетгани ҳеч биримизга сир бўлмагандек, улар қишлоқ хўжалигида ҳам инновация яратиб, яна бир бор тадбиркор халқ эканликларини исботлашди. Ҳам полиз, ҳам боғдорчиликка ихтисослашган экин майдонига қараб, ундаги серҳосилликни кўриб кўзингиз қувнаса, мазасини таътиб кўриб, бу ҳақиқатдан ҳам энг ширини экан деган хулоса қилишингиз аниқ.\nАйтгандек, кластер раҳбари мазкур инновация билан қизиққанлар агар меҳнати, машаққатига чидашса, ўргатишга тайёрлигини билдиришди.\nДавлат раҳбарининг Наманган вилоятидаги ташрифига оид янгиликларни онлайн бизда кузатиб боринг.


Фарзандингизга инглиз тилини самарали ўргатиш учун 5 та лайфхак - Daryo\n11:59, 31.03.2021 22093\nКундан кунга тил ўрганишнинг аҳамияти янада долзарброқ бўлиб бормоқда. Фарзандингизга инглиз тилини иложи борича тезроқ ўзлаштиришида қандай ёрдам бериш мумкинлиги ҳақида гаплашамиз.\nЎзбек тилидаги бирорта сўзни ишлатмаслик\nУзлуксиз коммуникатив ўқитиш методикаси — ажойиб эшитилади, самараси ҳам бундан кам эмас. Бола билан фақат инглиз тилида қанчалик кўп гаплашилса, ўрганувчининг ёши кичик бўлса ҳам, тил муҳит билан боғлиқ ҳолда шунчалик тез ўзлаштирилади.\nГенетикларнинг фикрига кўра, янги туғилган чақалоқлар барча тилларнинг «куртаклар»ига эга бўлади. Бола кейинчалик қайси тилни ўзлаштириши унинг атроф-муҳитига боғлиқ ҳолда ривожланади.\nБолаларнинг ҳам ақлий, ҳам жисмоний ривожланишида ўйин катта аҳамиятга эга. Бундан ташқари, ўйин — бу бола учун энг табиий таълим муҳити ва тил ўрганишнинг ўйин усуллари йил давомида такомиллаштирилган бўлиб, ҳар бир ўқитувчининг ўз услублари бор. Бундай ўйинларда ота-оналар ҳам иштирок этиши мумкин. Мактабдан қайтаётиб инглиз тилида ким кўп сўз топиш ўйини ҳам яхши вариант.\nЎйин мавзусини давом эттирган ҳолда онлайн тил ўргатиш дарсларида тренд сифатида геймификация ҳақида гаплашамиз. Ҳозирги кунда VR технологиялари Лондон ёки Нью-Йоркда инглиз тилидаги йўриқнома ёрдамида сайр қилиш имконини беради. Виртуал экскурсия ҳар қандай ёшдаги ўрганувчига манзур бўлиши аниқ.\nБу усул содда ва самарали. Айниқса, ўспиринлар учун жуда мос келади. Дастлаб ёш «инглиз» ҳақида маълумот йиғамиз, унга қандай мусиқа, комикслар, телешоулар ёқишини ўрганиб чиқамиз. Қолгани эса тасаввурингизнинг қанчалик кенглигига боғлиқ.\nТил ўрганишда қанчалик узлуксиз шуғулланилса, бола нутқни шунчалик тез ўзлаштиради. Шунинг учун маълум вақтдан сўнг бошқа мамлакатлардаги тенгдошлари билан мулоқот қилиш орқали олинган билимларни янада мустаҳкамлаш мумкин. Бундан ташқари, тенгдошлари билан мулоқот қилиш давомида болалар хато қилишдан камроқ қўрқишади, натижада равон гапира бошлайди.\nМанеж, ходунок ва болаларга мўлжалланган бошқа воситалар: нима учун уларни сотиб олмаслик керак?\nЧақалоқлардаги нотинч уйқунинг 6 сабаби\nЎсмирларда ортиқча вазн: Хавотирга асос борми ва нима қилиш керак?\n18:05 Бугун 180\n18:00 Бугун 354\n17:54 Бугун 958\n17:42 Бугун 1309\n14:53, 18.05.2022 58595\n00:12, 19.05.2022 48814\n13:15, 19.05.2022 48461\n14:47, 19.05.2022 48025


Аёллар депрессияси, у билан қандай курашиш керак?\nАёллардаги депрессия (тушкунлик) холати тез-тез учрайдиган ходиса бўлиб, бу уларнинг психологияси ва физиологик хусусиятлари билан боғлиқ. Аёлларнинг вақти-вақти билан диққат бўлиши, соғиниб сиқилиши ёки ғамгин бўлиши нормал холат хисобланади. Аммо депрессия доимо хавфли патологик холат хисобланиб, бир қатор нохуш симптомлар билан намоён бўлади. Бундай вазиятларда нима килмоқ керак?\nДепрессия – бу бошдан кечирилган стресс, йўқотиш ёки ғам-қайғунинг оқибати хисобланади. У батамом соғлом ва оғир вазмин инсонда хам кузатилиши мумкин. Депрессиянинг кучайиши нафақат хаёт фаолиятига балки иш фаолиятига хам таъсир этади. Айнан аёллар рухияти турли бузилишларга таъсирчан бўлади шу сабабли депрессия холати уларда кўп учрайди. Депрессияни келтириб чиқарувчи омилларга қуйидагилар киради:\nАёлларда репродуктив фаолият хисобига гормонал фон кескин ўзгариб тургани учун депрессияга мойиллик юқори бўлади. Бу аёл организми учун жиддий стресс хисобланиб, аёл хаёти давомида қуйидаги мураккаб босқичларни кузатиш мумкин:\n• Хайз цикли.\n• Жинсий етуклик.\n• Биринчи хомиладорлик.\n• Туғруқ фаолияти.\nБарча гормонал бузилишлар аёллар рухиятида акс этиб, улар критик даврларда кучли зўриқиш хис қилишади.\nТабиат аёлларга интуиция, юқори таъсирчанлик ва эмоционаллик каби хусусиятларни тақдим этгани сабабли кўп ходисаларни аёллар қийин бошдан кечиради. Улар ишдаги қийинчиликлар, турли йўқотишлар, ажралишлар ва бошқа инсонларнинг ёмон муносабатларини кўтара олмайдилар.\nЖиддий оқибатларни олдини олиш учун депрессиянинг хатарли белгиларини ўз вақтида аниқлаш мухим хисобланади. Айрим белгиларни инкор этиш натижаси яхшилик билан тугамайди. Аёллар депрессиясини ўз вақтида аниқлаш ва керакли даво чораларини олиш лозим. Бунда қуйидаги белгиларга эътибор қаратиш лозим.\n• Фобия, қўрқув, тушунарсиз хавотир.\n• Ёмон кайфият.\n• Хаёт нурсиз, кулранг тасвирли, жозибасиз бўлиб қолиши.\n• Ортиқча қўзғалувчанлик ва таъсирланувчанлик.\n• Тез хафа бўлиш, йиғлоқилик, кайфият ўзгарувчанлиги.\n• Доимо ички зўриқишни хис қилиш.\n• Уйқусизлик ёки ортиқча уйқучанлик.\n• Хаётий тонусни камайиши ва тез толиқиш.\n• Хаётнинг маъносини йўқотиши.\n• Диққатни тарқоқлиги, барча нарсага қизиқишни йўқолиши.\n• Соматик бузиишлар: диспепсия, иштахасизлик, қорин сохасидаги оғриқ хисси.\nАёл кишининг климакс давридаги, хайздан олдинги синдром пайтидаги, хомиладорлик давридаги депрессия ёки туғруқдан кейинги рухий бузилиш холатларининг айрим белгиларини таъкидлаб ўтиш хам мумкин. Масалан хайздан олдинги синдром бир хафта атрофида давом этса, климактерик бузилишлар йиллаб давом этиши ва аёл саломатлигига жиддий путур етказиши мумкин.\nДепрессияни даволаш усуллари\nКўпчилик аёллар психотерапевтга мурожаат қилишга уялишади. Замонавий тиббиётда депрессиянинг илк даврлари дориларсиз – рухшунос (психолог) лар томонидан даволанади. Индивидуал терапия ва тўғри танланган медикаментоз даво депрессиянинг ёқимсиз белгиларини йўқотади.\nКўп холларда яқин танишлардан аёлларни ўзини қўлга олиши, турли фикрлардан чалғиши, позитив кайфиятларга созланиши тавсия этилади. Депрессив бузилишлар кучаётган пайтда бундай маслахатлар умуман фойдасиз хисобланади. Аёллар депрессиясини даволашнинг махсус схемалари йўқ, хар бир аёл учун у индивидуал хисобланади. Энг эффектив давони танлаш врачга боғлиқ. Замонавий психотерапиянинг махсус даво усуллари хам касалликни белгиларини эсдан чиқариш ва мухим муаммоларни бартараф қилишга ёрдам беради.\nХуллас аёл киши ўзини қанчалик кучли хисобламасин, барибир эркак кишига нисбатан кўп марта хиссиётлироқ хисобланади. Шу сабабли муаммо туғилгандаёқ мутахассисга учраш талаб этилади. Негаки депрессиянинг оғир кўринишлари суицидал холатлари билан якунланиши мумкин. Аёлнинг яқинлари унинг хулқидаги ғайриоддийликни, негатив мулохазалар юритаётганини сезган захотиёқ керакли чоралар кўриши талаб этилади.


Ўтган йили халқаро қўшинлар Афғонистондан олиб чиқилганидан бери мамлакат хавфсизлик кучлари толибларга машаққат билан қаршилик кўрсатиб келмоқда.\nОхирги 14 йил ичида Афғонистон хавфсизлик кучлари бирор марта ҳам вилоят марказини тарк этмаган эди. Ички ишлар вазирлиги матбуот котиби Сидиқ Сидиқий Associated Press агентлиги билан суҳбатда: “Қундуз шаҳри мағлуб бўлиб, толиблар қўлига ўтди”, деди.\nСидиқий яна: “Қундуздаги хавфсизлик кучлари ҳужумга тайёр эди, аммо бундай йирик ва бир пайтда 10 жойда уюштирилган ҳужумга тайёр эмас эди”, деди.\nСидиқий шаҳарга қўшимча ҳарбийлар юборилганини ҳам айтди. Йил бошида ҳукумат кучлари толибларнинг Қундузга уюштирган йирик ҳужумини тўхтатишга муваффақ бўлган эди.\n“Биз шаҳарни толиблардан тезкорлик билан тозалаш учун қўлимиздан келганини қиляпмиз”, деди Сидиқий.\nТолиблар эса ижтимоий тармоқларда Қундузни “забт” этишганини иддао қилишди.\nТолибларнинг янги етакчиси мулла Ахтар Мансурга тегишли экани айтилаётган билдирувда: “Қундуз турғунлари ўз ҳаёти ва мулкларини сақлаб қолиш ҳақида қайғурмасликлари керак. Мутлақ хавфсизликда кундалик ишларингизни қилаверинг. Барча савдогарлар, ишчилар, шифохона ходимлари, шаҳар ва давлат идоралари ходимлари ўз ишларини қўрқув ёки хавотирсиз давом эттирсинлар”, дейилади.\nАммо шаҳар аҳли толиблар дўконларни талон-тарож қилаётгани ҳамда шаҳарда жойлашган радио станциясини ёқиб юборишгани ҳақида арзланди.\n1996-2001 йилларда ҳукм сурган жангари гуруҳ ўз бошқарувидаги ерларда шариат қонунларини таъсис этган эди. Хусусан, қиз болаларнинг мактабга бориши ва мусиқа эшитиш ман қилинган эди.\nАввалроқ толиблар Қундуздаги вилоят ҳокимияти биносини эгаллаб олишганини ҳамда айрим давлат расмийлари қочиб борган аэропорт томон йўл олишганини билдирган эдилар.\nСаросимага тушган юзлаб шаҳар турғуни ҳам қочиш мақсадида аэропорт томон йўл олган.\nЖангарилар Қундузнинг асосий майдонида Толибоннинг оқ байроғини тикиб, маҳаллий қамоқхонадан ўзларининг юзлаб тарафдорини озод қилганлар.\nШаҳарни озод қилиш учун Қобулдан ва қўшни вилоятлардан ҳукумат қуролли кучларининг махсус бўлинмалари йўлга чиққани айтилмоқда. Ашраф Ғани матбуот котибининг ўринбосари аввалроқ Қундуздаги вазиятни “беқарор” дея баҳолаган эди.\nЗафар Ҳошимий мамлакат президенти “хавфсизлик ва мудофаа вазирлиги етакчиларига йўл-йўриқ кўрсатиш учун улар билан мунтазам алоқа қилаётганини” билдирди.\n“Бизнинг асосий мақсадимиз шаҳар аҳлининг хавфсизлигини таъминлашдир”, деди Ҳошимий.\n"Чегарасиз шифокорлар" халқаро ташкилоти ҳужум бошланганидан бери Қундузда 100 дан ошиқ одамга тиббий ёрдам кўрсатилганини, улар орасида 36 шахс жиддий жароҳат олгани ва оғир аҳволда эканини билдирди.\nҚундуздаги Афғонистон хавфсизлик расмийлари толиблар ҳам, мамлакат хавфсизлик кучлари ҳам кўп одам йўқотганини таъкидлади.\nБМТнинг Афғонистондаги ёрдам миссияси 28 сентябрь куни ҳужум бошланганидан кўп ўтмай Қундуздаги ишчиларини эвакуация қилди.\nБМТ матбуот котиби Доминик Медли: “Улар Афғонистон ичидаги бошқа ҳудудга олиб ўтилдилар”, деди, аммо уларнинг сони нечталигини ёки айнан қаерга эвакуация қилинганини очиқлашдан бош тортди.\nАфғонистоннинг қачонлардир тинч бўлган шимолида кейинги йилларда нотинчлик ҳукм сурмоқда.\nЎтган йилнинг декабрь ойида НАТО Афғонистондаги миссиясини якунлаб, қўшинларининг йирик қисмини мамлакатдан олиб чиқиб кетиши ортидан апрель ойида толиблар Қундуз шаҳрини эгаллаб олиш учун ҳужум уюштирдилар.\nҚундуз вилоятидан марказий ва шимилой Афғонистонни боғлаб турувчи йўллар, жумладан, пойтахт Қобулга борувчи магистрал йўл ўтган.


«Ziraat Молия Гуруҳи»нинг Ўзбекистондаги 4-хизмат офиси Самарқанд шаҳрида очилди\nЧет элда кенг қамровли хизмат кўрсатиш тармоғига эга бўлган «Ziraat Молия Гуруҳи», Ўзбекистонда 4-хизмат офисини очиб, фаолиятини янада кенгайтиришни давом этмоқда.\nТуркия Жумҳурияти «Ziraat Bankası»нинг шўъба банки, «Ziraat Bank Uzbekistan» акциядорлик жамияти Тошкент шаҳридаги Юнусобод филиали, Чакана ва Корпоратив шўъбаларидан сўнг 4-хизмат офиси сифатида, Самарқанд шаҳрида «Самарқанд Офиси» фаолиятини бошлади. 1993 йилда Ўзбекистонда биринчиларидан бўлиб чет эл капитали иштирокидаги банк сифатида Ўзбекистон банк тизимига қадам қўйган «Ziraat Молия Гуруҳи», мамлакат банк соҳасида ўз фаолиятини 2018 йилдан бошлаб 100% «Ziraat Bankası» сармояси билан «Ziraat Bank Uzbekistan» AЖ сифатида олиб бормоқда.\nZiraat Банк, иқтисодий ва ижтимоий жиҳатдан ривожланиб бораётган ва сўнгги йилларда жуда жиддий ривожланишни бошлаган Ўзбекистонда, замонавий банк хизматларини таклиф қилиш орқали фаолият кўламини оширишни ўзига мақсад қилиб қўйган.\n«Ziraat Молия Гуруҳи»нинг Ўзбекистондан ташқари Германия, Черногория, Босния, Россия, Грузия, Озарбайжон, Қозоғистон ва Туркманистон каби мамлакатларда ҳам шўъба банклари мавжуд. Туркияда 1734 та хизмат тармоғи ва юқори даражада ривожланган технологик каналлар орқали хизмат кўрсатувчи «Ziraat Молия Гуруҳи» ўзининг шўъбалари ва хорижий филиалларига эга бўлган 18 мамлакатда 109 нуқтада глобал банк сифатида фаолиятини олиб бормоқда.\nДоимо «Бир банкдан зиёда» шиори остида фаолият олиб бораётган Ziraat Банки, бундан кейин ҳам хизмат тармоғини кенгайтириб, технологик каналларини ривожлантириб Ўзбекистондаги инвестицияларини янада кўпайтиришни кўзлаган.\nCall марказ: +99878 1476767\nZiraat Bank’нинг янги бошқарув раиси тайинланди\nZiraat Bank Uzbekistan бошқаруви раиси бошқа лавозимга тайинланди\nZiraat Bank Uzbekistan’да раҳбар ўзгарди\nФото: UTBANK Ziraat Bank Uzbekistan’га айланди


19:05 / 11.02.2018 2105 pdf Ўқиш режими + -\n“Зикр аҳлидан сўранг” ёки muslim.uz сайтида қўйиб бориладиган савол-жавобларни ўқиганимда эътиборга молик бўладиган бир нарсани кузатаман. Саволга берилган жавобдан кўра, саволнинг ўзи эътиборимни кўпроқ тортади. У саволлар одатда қуйидаги мазмунда бўлади:\n- “Мен илгари бир дўконда сотувчи бўлиб ишлаганман. У пайтларда динни яхши тушунмаганим сабабли, хўжайиндан сўрамасдан кассадан пулларни ишлатиб юборганман. Ишимда барака бўлмай, бошқа ишга ўтиб кетганман. Ҳозир худога шукур, беш вақт намоз ўқийман. Ишларимда ҳам барака бор. Энди ўша пулларни қандай қайтарсам бўлади?”.\n- “Бундан ўн йиллар олдин намоз ўқимасдим. Ичкилик ичар эдим. Ўша пайтларда мастлик сабабли хотинимга талоқ қўйганман. Энди ҳидоят топдим. Намоз ҳам ўқияпман. Ҳозир афсусдаман. Ўша пайтдаги қўйган талоғимнинг ҳукми нима бўлади?”\n- “Эрим оламдан ўтган. Ҳаётлик пайтида уни кўп ранжитганман, ҳатто сўрамасдан чўнтагидан пулларини олиб ишлатаверар эдим. Энди бунинг гуноҳ эканини англаб етдим. Ҳозир намоз ўқийман, намозларимда эримнинг ҳаққига дуолар қиламан. Олдинги гуноҳларимни қандай ювсам бўлади?”.\n- “Мен кўп одамлардан қарз олганман. У пайтда беэътибор эдим, ёзиб қўймаган эканман. Қарзим қанча экани ва кимдан қанча олганимни ҳам эслолмайман. Бунинг оғир гуноҳ эканини билдим. Ҳозир беш вақт намоз ўқияпман. Нима қилсам зиммамдаги қарздан қутиламан?”.\nБаъзилар фаҳш ишга мубтало бўлгани, кейин эса бунинг оғир гуноҳ эканини англаб етиб надомат қилаётганини айтишади. Мана шу ва шунга ўхашаш саволларга кўзим тушиб туради. Эътиборга молик томони шуки, улар ибодатга ўтгач, илгари қилган ишлари гуноҳлигини, бировнинг молини ноҳақдан ейиш ҳаром эканини англаб етишяпти. Улар фақат тавба билан чекланмасдан, балки “зиммамда қарз қолиб кетмасин” деб, ҳақ эгасини ҳам қидириб топиш ҳаракатида юрибди. Уларни ислоҳ қилган нарса – диндир.\nҲа, дин инсоннинг жиловидир! Динига амал қилмаган инсон жиловсиз бўлади.\nҲа, намоз инсонни ёмонликдан қайтариб, яхшиликка етаклайди. Аллоҳ таоло Қуръони каримда шундай деган: “Албатта, намоз фаҳш ва ёмон ишлардан қайтарур”. (Анкабут сураси, 45-оят)”.\nНамоз ўқиб юрган бирорта кишидан “Намозни ташлаган эдим, ишларим юришиб кетди,” деган сўзни ёки бирорта аёлдан “Рўмол ўрашни ташлаган эдим, рўзғоримга барака кирди, мана, бахтга кўмилиб яшаяпман”, деган сўзларни бирор марта бўлса ҳам эшитганмизми?! Ёки “Илгари умуман ичмас эдим, ҳозир ичишни бошладим, ишларим ҳам ўз-ўзидан юришиб кетди”, деган инсонни учратганмизми?! Йўқ, асло!\nАксинча, агар намозни тарк қилган бўлса ҳам, афсус надомат билан маҳзун оҳангда “Илгари намоз ўқир эдим”, деб хўрнисиб гапирган айрим кишиларни учратган бўлишимиз мумкин. Ёки ичкиликка мубтало бўлган айрим кишилардан “Илгари ичмас эдим, топиш-тутишим яхши эди. Ҳозир мана шу балога мубтало бўлиб, касбимдан барака кўратилди, уйимда эса ҳар куни жанжал”, дейдиган кишларни учратамиз.\nИсломнинг неъмат эканини унда яшаб кўрганларгина ҳис қила олади. Ўтмишда ўтган солиҳлардан бири ҳақиқий бахтни ҳис қилган ҳолда завқ билан: “Биз шундай бахт-саодатда яшаяпмизки, агар буни подшоҳлар билганларида эди, қилич ишлатиб бўлса-да, уни биз билан талашган бўлар эди”, деган экан.\n19:05 / 11.02.2018 2296\n19:07 / 11.02.2018 1814\n1060 05:00 / 09.03.2017\n940 05:00 / 09.03.2017\n954 05:00 / 09.03.2017\n849 05:00 / 09.03.2017


ИЛҲОМ БЕКМИРЗАЕВ. СЎЗ ЭРКИНЛИГИ МАСЪУЛИЯТИ\n“БАЙРОҒИМ – ШАЪНИМ, ҒУРУРИМ!”\n17 НОЯБРЬ — “ХАЛҚАРО ТАЛАБАЛАР КУНИ”\nФОТОГАЛЕРЕЯ. 17 НОЯБРЬ — “ХАЛҚАРО ТАЛАБАЛАР КУНИ”\nЎЗБЕКИСТОН ХАЛҚАРО ИСЛОМ АКАДЕМИЯСИНИНГ «ИСЛОМ ЗИЁСИ» ЖУРНАЛИГА МАҚОЛА РАСМИЙЛАШТИРИШ ҲАҚИДА\nДИН ПСИХОЛОГИЯСИ МУАММОЛАРИНИ ЎРГАНИШДА УМУМПСИХОЛОГИК ЁНДАШУВЛАР\nМИЛЛИЙ ВА ДИНИЙ БАҒРИКЕНГЛИК — МУСТАҚИЛ ЎЗБЕКИСТОН ТАРАҚҚИЁТИНИНГ МУҲИМ ОМИЛИ\n“ACADEMY TALKS” ЛОЙИҲАСИДА “МАҲОРАТ ДАРСИ”\nЎЗБЕКИСТОН ХАЛҚАРО ИСЛОМ АКАДЕМИЯСИДА ТАЯНЧ ДОКТОРАНТУРА, ДОКТОРАНТУРА ВА МУСТАҚИЛ ИЗЛАНУВЧИЛИККА ...\nМухамедов Неъматулло Асатуллаевич\nСўз эркинлиги — демократик жамиятнинг асосий устунларидан бири ҳисобланади. Шу маънода бугун мамлакатимиз медиа маконида ҳам кенг кўламли ислоҳотлар амалга оширилмоқда.\nБуни сўнгги икки-уч йилда оммавий ахборот воситалари мазмун-моҳиятидаги янгиликлар, айниқса, нодавлат интернет нашрлари ва ижтимоий тармоқлар фаолиятидаги фаолликда ҳам кузатиш мумкин. Биз Ўзбекистон халқаро ислом академияси Исломшунослик ва ислом цивилизациясини ўрганиш ISESCO кафедраси доценти, тарих фанлари доктори Илҳом БЕКМИРЗАЕВ билан суҳбатда бўлиб, сўз эркинлиги, унинг масъулияти хусусидаги фикрларига қизиқдик.


Тошкентда сентябрда квартиралар нархи 1 фоизга қимматлади\nТошкентдаги кщп ыаватли уйлардан бири.\nСентябрь ойида Тошкентда бир неча ойдан бери биринчи марта квартиралар нархларида кўтарилиш бўлгани сезилди.\nCREDO MAX ESTIMATION баҳолаш ширкатининг сешанба куни билдиришича, сентябрда Тошкентдаги иккиламчи уй-жой бозорида нарх августга нисбатан 1 фоизга қимматлаган.\nАвгуст ойида кўп қаватли уйлардаги хонадонларнинг 1 квадрат метри ўрта ҳисобда 573 доллардан баҳоланган бўлса, сентябрда бу кўрсаткич 577 долларни ташкил қилди.\nАвгуст ойида Тошкентда иккиламчи квартира бозорида нарх 3 фоизга арзонлагани кузатилган эди.\nШиркатнинг маълум қилишича, панел уйларнинг нархи ўзгаришсиз қолган. Қимматлаш асосан ғиштдан қурилган уйларга тегишлидир.


Дорул Ислом » Барча тиллар » Барча мавзулар » Саҳифа : 1\nУмумий сони: 5899\nМуаллиф : Абдуллоҳ ибн Абдурраҳмон Ал-Жибрийн\nFaqat yaxlit payg‘om\nPDF 10 / 10 / 1441 , 2/6/2020\nМуаллиф : Мустафо Адавий Таржима : Камолиддин Иноятуллоҳ Таҳрир : Шайх Саидаҳмад Самарқандий\nАзиз китобхон, қўлингиздаги ушбу мўъжаз китобча соғлигини йўқотган хаста инсонлар кўнглига бироз бўлсада тасалли бўлар деган мақсадда сизга тақдим этилди. Бу рисолани ўзингиз учун бир эслатма, панд-насиҳат ўрнида қабул қилгайсиз.\nМуаллиф : Виҳийд Абдуссалом Балий Таржима : Камолиддин Иноятуллоҳ Таҳрир : Исмоил Муҳаммад Ёқуб Таҳрир : Шайх Саидаҳмад Самарқандий\nДарҳақиқат, Аллоҳнинг суйган бандаларидан бўлиш ҳар бир мўминнинг орзусидир. Аллоҳ субҳонаҳу ва таоло Фурқон сурасининг 63-75-оятларида суюкли бандаларининг талай сифатларини баён этган. Китобда муаллиф Шайх Ваҳид Болий ҳазратлари мазкур оятлар асосида Раҳмоннинг суюкли бандаларига оид ўн тўрт сифат хусусида сўз юритади.\nMP3 27 / 6 / 1440 , 5/3/2019\nMP3 14 / 7 / 1439 , 31/3/2018\nОли Имрон сурасининг тафсири "Тафсири Муяссар" китобидан таржима қилинган бўлиб, оятлар маънолари лўнда ва енгил тафсир қилингандир.\nСаҳифа : 295 - ..дан : 1


Бир одамни яхши кўриш унинг сизга нисбатан ройиш-ройишмаслигига боғлиқмас экан. Катта акамнинг 4 йилдан бери Маскўпда ишлайдиган ўғли Ботирбой болалигидан жуда шўх эди. Шўхликка тоқатсиз мендек одам жиянларим орасида айнан шунисини энг кўп яхши кўрдим. Бу ожизлигимни билган жияним ғашимга тегишни қўймайди.\nЎрис юртида бир йил ишлаб, жиблажибон кийимлар кийиб келганда бир ғашим келувди. Кейинги келишида туппа-тузук Ботирбой отини Гастирбой қип кепти. “Гастирбойинг нимаси?” десам, “Янги бой дегани, амаки, яқинда кулбамизни бузиб, ўрнига уч қават уй қурамиз”, дейди.\nЖиблажибон кийинганига ғашим келганда ўзимни босдим, ота-бувамиздан қолган уйни “бузаман” деганидаям чидадим, аммо-лекин отини бошқа қўйворганидан кейин “тур, йўқол” деб ҳайдаб солдим уйимдан.\nБу сафарги келишида уйимга қадам босмаса керак, деб ўйловдим. Ўзи ўйланганми ё отаси мажбур қилганми, ҳар қалай, келганининг эртасига эрталаб кириб келди уйимга. Соғинган эканман аблаҳни – қучоқ очиб кутиб олдим. Анча гаплашиб ўтирдик. Оқшом кетар чоғида: “Амаки, Маскўпда ҳамма нарса бор, аммо сиз йўқсиз. Суҳбатингизни соғиниб қоляпман, шунга сизга тилпон опкелдим. Озгина ишлатилгану, лекин янгидек”, дейди.\n“Оббо аблаҳ-ей, янгиликка ҳушим йўқлигини билиб, атай жиғимга тегяптими яна?” дея ғашландим, аммо меҳмонлигини ўйлаб: “Қўй, жиян, қишлоқда тилпон кўтариб юришга бало борми, олиб кет, ўзинг тутарсан”, дедим. “Сиз тенгилар ҳаммаси тилпон тутяпти, олинг энди... Ё мен билан гаплашгингиз келмаяптими?” дейди. Очиғи, ўзимам тез-тез гаплашгим кеп қолади шум жияним билан.\n“Ҳай”, дедим, “лекин бу матаҳингни қандай ишлатишни билмайман мен”, дедим.\n“Янги йилдан кейин яна икки ҳафта шу ердаман, амаки, ҳаммасини ўзим ўргатиб кетаман”, дедию матаҳни ташлаб кетди.\nБотирбой айтганидек янги йилдан кейин “тилпон дарси” бошланди. Биров тилпон қилса, қандай кўтаришни ўргатди, Маскўпга тилпон қилишни ўргатди, заряд қилишни ўргатди, яна алламбало нарсаларни ўргатди – ҳаммаси эсимда йўқ. Аммо эсимда қолгани калиндар билан калкуладур бўлди. Чунки ҳисобни ўлгудек яхши кўраман. Бир – бугун қанақа кунлигини аниқ билишим керак, икки – доим нималарнидир қўшиб-олиб-кўпайтириб-бўлиб туришим керак.\n“Амаки, энди қоғоз тақвимни ташланг”, дейди, “энди тилпондаги калиндардан фойдаланинг”, дейди. “Амаки, энди шақ-шақ ёғоч чўтни ташланг”, дейди, “энди тилпондаги калкуладурдан фойдаланасиз”, дейди. Жияннинг бу гаплари доим тутантириқ учун қоғозу ўтинга зориқиб юрадиган янгасига маъқул келди - яқиндагина шаҳардан опкелган йиртма тақвимим билан 30 йиллик қадрдонимга айланган чўтга эга чиқиб, печкага тиқмоқчи бўлди. “Бекор айтибсан”, дедим, “Сенга қадрдонларини бериб қўядиган аҳмоқ йўқ”, дедим.\nАммо орадан бир ҳафта ўтгач, ён бердим. Қарасам, тилпондаги тақвим ҳам, калкуладур ҳам балодек ишлаб турибди – “йиртма”ни ҳам, “шақиллатма”ни ҳам хотинга армуғон қивордим. Иккаласининг ҳам ҳузурини печка кўрди. Аммо андак шошган эканман...\nЖиян Маскўпга кетганидан кейин икки ҳафта ўтиб-ўтмай тақвим ишламай қолди. Қишлоқда свет йўқ бўлгани учун икки кун заряд қилолмадим. Учинчи кун заряд қилиб, тилпонни ёқсам, тақвим бежо ишлаяпти - ташқарида қор гупиллаб уряпти, бу тилпон жонивор 1 апрелни кўрсатиб турибди.\nТақвим ишламай қолгандан кейин чилимини ўғирлатган бангидек безовта бўп қолдим. Тилпонсевар жиянларнинг ҳаммасига кўрсатдим – ҳеч қайсиси тузатиб беролмади. Стажли тилпонбардор дўстларга кўрсатдим – тузатишга ҳеч қайсисининг ақли етмади.\nШу баҳона ҳазил-мазах қиладиганлар кўпайди. Одамни аҳмоқ қилиб, бир нарсаларни ёлғонлашади, ёлғони ошкор бўлгандан кейин “Бугун 1 апрел-ку, амаки, тилпонингизга қаранг!!!” деб қаҳ-қаҳ отишади хумпарлар.\nШу-шу ён-атрофдагиларга ишонмай қўйдим. Атрофдагилар нима - ҳатто радйўл ҳам эшитмай қўйдим, тилвизўр ҳам кўрмай қўйдим. Худди ҳозир диктўр янгиликларни ўқиб бўладию орқасидан “Биринчи апрееееель” дейдигандай...\nГазетлардан ҳам кўнглим қолди. Ёлғиз ишонганим Шоҳмашрабнинг девони бўп қолди. Оқшомга бориб, китобни очаману:\n“Бир Худодин ўзгаси барча ғалатдур, Машрабо,\nГул агар бўлса қўлумда, ул тиконни на қилай...” деган мисраларни ўқиб, мазза қивораман - тақвимсиз шоир дунёдаги энг ростгўй одам бўлиб туюлади.\nТунов куни марказда ишлайдиган бир оғайним: “Районда битта зўр тилпон устасини танийман”, деб қолди. Тақвим хумори ундови билан эртасига унга эргашиб, тилпон устанинг олдига бордим.\n“Тузатамиз, амаки, фалон сўм бўлади. Фақат 100 фоиз гарантия беролмайман, 90,39 фоиз кафолат беришим мумкин”, деди. “Буям мени мазах қиляптими?” деб қарасам, башараси жип-жиддий. “Менга ишонмасангиз, нарироқдаги устамнинг дўконига олиб борай сизни, лекин уям 91,01 фоиздан кўп гарантия беролмайди”, деди.\nРосса аччиғим келди. “Тўқсонинггаям... тўқсон биринггаям...” деб кетвормоқчийдим, лекин “балки тузалар” деган умид мени яна устага эргаштирди.\nУстанинг устаси кўзойнаги билан тилпонни обдон кўриб чиққандан кейин: “Амаки, бу андравид деган праграммада ишлайди. Ҳозир бир вирус чиқиб, тилпонлардаги калиндарларни ишлатмай қўйяпти. Мен ўша вирусни ҳозир удалит қиламан, кейин 1 апрель келиши билан афтаматический ишлаб кетади тилпонингиз”, деди.\n“Ҳай, - дедим, - тузат”...\nУста айтган 1 апрель ҳам келди, 2 апрель ҳам келди – қани энди калиндар қурғур ишласа. Жаҳлим чиқиб, устанинг олдига бордим. “Муолажанг иш бермадию...” дедим. Уста яна тилпонни ёнидаги тилвизўрга улаб, ичини томоша қилиб туриб: “Амаки, бу эски тилпонингиз ичида бошқа бир вирусний праграмма ҳам бор экан, буни мен тузатолмайман. Вирус август ойигача актив бўлади, кейин ўз-ўзидан тузалади тилпонингиз”, дейди. “Рост айтяпсанми ё яна опқочяпсанми?” десам, “Матрица урсин” деб қасам ичворди. “Матрицангдан ўргилдим, августдаям тузалмаса-чи?” десам, “Унгача ё эшак ўлади, ёки эшак ўлади ва ё эшак”, дейди илжайиб. “Мен билган латифада ё подшоҳ, ё афанди, ё эшак ўларди, эшакда нима қасдинг бор?” десам, “Одам ўлгандан кўра эшак ўлгани яхшимасми, амаки?” дейди. “Отанг тенги одамга шунақа ҳазил-мазах гапларни гапиргани уялмайсанми, хумса, суф-е сенга...” деб дўкондан чиқиб кетвордим.\nҚишлоққа қайтишда яна бир қоғоз тақвим сотиб олдим. Мен-ку праблемамни ҳал қилволдим, тилпондаги калиндардан бошқа тақвим кўрмаган вируслилар нима қиляпти экан? Ё ҳалиям ҳар кунини 1 апрель фараз қилиб юрганмиканлар?..


Исломбек Исмоилов: «Бугунги ўйин жанговор руҳда ўтди» — "Турон" футбол клуби\nСoca Cola Суперлиганинг 6-туридан ўрин олган «Навбаҳор» — «Турон» (0:0) учрашувидан сўнг жамоамиз бош мураббийи Исломбек Исмоилов матбуот анжуманида иштирок этди.\n— Барчани кириб келган Рамазон ойи билан табриклайман. Бугун дуранг адолатли натижа бўлди. Ҳар икки жамоада қатор вазиятлар яралган бўлсада, улардан фойдалана билмадик. Гарчи ўйин мухлисларсиз ўтган бўлсада, у анча жанговар руҳда ўтди, — дейди Исломбек Исмоилов.\n— «Навбаҳор» доимо ўз уйида рақибларига жиддий қийинчилик туғдиради, чунки жамоанинг мухлислари яхши қўллаб-қувватлашади. Лекин барибир, майдонда асосий ишни футболчилар бажаришади. Ҳар икки жамоага очко сув ва ҳаводек зарур эди. Бизгаям, мезбонларга ҳам ғалаба керак эди. Шу боис, ҳар икки жамоа эҳтиёткорлик билан тўп суришди. Жамоа йиллар давомида шаклланади, бунинг учун вақт керак. Жамоада кўплаб легионерлар бор, тил борасида муаммо бор. Футбол — бу мулоқот, футболчилар майдонда ўзаро мулоқот қилиб ўйнашлари керак. Шу масалада бироз муаммо туғилмоқда. Бугунги асосий вазифамиз гол ўтказиб юбормаслик эди, буни бажардик. Лекин иккинчи вазифа гол уришни уддалай олмадик.\n— Тўғри, бугун ёш футболчиларни майдонга туширдик. Асилбек Қаюмов Суперлигада дебют қилди, аста-секин ўз ўйинини топиб олади. Билол Тошмирзаев ҳақида ҳам шундай фикр билдиришим мумкин. Бу футболчилар шу кунгача Суперлига ҳавосини кўрмаган, лекин вақт ўтгани сари элитага кўникиб олишади.\n— Карикарини алмаштиришимизга сабаб, ўйин давомида кўрдикки, ҳар икки жамоа асосий эътибор узун узатмаларга қаратди. Бизнинг футболчилар иккинчи қаватдаги курашларда ютқазишди. Карикари Азимжон Аҳмедов билан курашда ютқазди. Шунинг учун уни алмаштирдик.\n— Ғиёс Комиловда жароҳат бор эди. Жаҳонгир Меҳмоновни эса бугунги ўйиндаги ҳолатдан келиб чиқиб, бошқа футболчиларимизга имконият бердик. Меҳмонов тажрибали футболчи, унинг кейинги ўйинларда фойдаси тегишига ишонаман, — деди Исломбек Исмоилов «Навбаҳор» матбуот хизматига.\nСафар учрашувида дуранг натижа қайд этилди\nШанба 17 апреля, 2021


ЎзА - Халқ банкининг Ангрен филиали янги бинода иш бошлади\n25.08.2018 16:05 Чоп этиш версияси\nАкциядорлик тижорат Халқ банки аҳолига банк хизматларини кўрсатиш сифатини ошириш ва мижозларга қулайликлар яратиш мақсадида, сўнгги йилларда республикадаги мавжуд барча туман ва шаҳар филиалларини замонавий қиёфада, тўлиқ қайта таъмирлаб, фойдаланишга топшириб келмоқда.\nБунда Ўзбекистон Республикаси Президенти томонидан жорий йилнинг 23 март куни «Банк хизматлари оммабоплигини ошириш бўйича қўшимча чора-тадбирлар тўғрисида»ги қарори дастуриламал бўлиб хизмат қилмоқда.\nБугун Халқ банкининг Тошкент вилояти Ангрен филиали ана шундай замонавий қиёфа касб этди.\nТўлиқ янгидан қад ростлаган банк биноси қурилишига 3,9 миллиард сўм маблағ сарфланди. Замонавий бино тўлиқ янги мебель жиҳозлари билан таъминланди.\nЭътиборлиси, бинога кираверишдаги милиция пости ўрнига, мижозларга маслаҳат берувчи Ресепшн хизмати ташкил этилган. Бу ерда банк мутахассиси мижозларга маслаҳатлар, саволларига жавоблар беради. Бир сўз билан айтганда, ортиқча оворагарчиликларга чек қўйилади.\nШу куни Акциядорлик тижорат Халқ банки томонидан ўтказилган «Қадимий Бухоро» тиражли, пул-буюм ютуқли лотереясида “Спарк” автомобили ғолиби бўлган ангренлик фуқарога ютуқ топшириш маросими ҳам бўлиб ўтди.\n– Коммунал тўловларни тўлаш учун банкка бориб, икки дона “Қадимий Бухоро” лотереясидан олган эдим, – дейди омадли юртдошимиз Маликахон Мамадиева. – Очиғи, тўрт минг сўмга “Спарк” ютиб олиш хаёлимга ҳам келмаган эди. Бундан барча яқинларим хурсанд бўлишди. Менинг қувончим эса чексиз.\nХалқ банки лотереялари ростдан ҳам орзўларни рўёбга чиқарар экан. Мен бунга чиндан амин бўлдим.\nХалқ банки маҳаллий туризмни ривожлантиришга ўз ҳиссасини қўшиш мақсадида ташкил этилган ушбу тиражли, пул-буюм ютуқли лотереяда республикамизда ишлаб чиқарилган 4 та автомобиль, Бухорога 2 кишилик ва 1 кишилик жами 100 та сайёҳлик йўлланмалари ва 2000 сўмдан 5 миллион сўмгача бўлган пул ютуқларидан иборат жами 99 200 та ютуқ ўз эгаларини топди.\nДарҳақиқат, юртимизда Халқ банки томонидан амалга оширилаётган ислоҳотлар замирида мижозлар учун қўшимча қулайликлар яратиш мақсади ётибди. Фойдаланишга топширилаётган мазкур филиалнинг замонавий қиёфа касб этиши аҳолига ва мижозларга янада сифатли банк хизматлари кўрсатиш имкониятини яратмоқда.


"Ҳавочин" китоби, Жасур Кенгбоев\nЖасур Кенгбоев – иқтидорли ёш қаламкашлардан. Ўзбекистон Ёзувчилар уюшмасининг «Истеъдод мактаби» VII республика ёш ижодкорлар семинари иштирокчиси сифатида «Биринчи китобим» лойиҳаси доирасида «Кўҳна белбоғ» номли ҳикоялар тўплами чоп этилган.\n«Ҳавочин» – муаллифнинг иккинчи китоби. Ундан ўрин олган ҳикоя ва ҳажвиялар асосан ёнгинамизда юрган инсонларнинг қувончу ҳасрати, шодлигу кўргиликлари, бировга айтиб бўлмас дардлари ҳақида. Улар баъзан куюнчаклик билан, гоҳида эса юмор ила кўрсатиладики, беихтиёр қаҳрамонлар кўзи билан борлиққа нигоҳ ташлайсиз...\nМутолаага чоғланган азиз китобхон, хулосани ўзингизга қолдирамиз.\nТор кўча.................................................... ..4\nТирик товон............................................... 16\nКўҳна белбоғ.............................................. 28\nСўнгсиз гурунглар...................................... 60\nЮракнинг бир чети.................................... 101\nНотаниш аёл.............................................. 122\nҚайноқ қучоқ............................................. 152\nПули тўланган ҳикоя.................................. 155\nОламшумул асар......................................... 159\nКомиссия ва гажирлар................................ 187\n«Ҳар замонда...»......................................... 190\nКелинимнинг «кашфиёти»........................... 195\n«Желин» зовути марожнийси...................... 198\n«Демак» ва эрмак....................................... 200\nОёқ «битиги»............................................. 202


Жума, 01 Декабр\n«Валенсия» жавоб учрашувида «Сарогоса» устидан ғалабага эришди ва Испания Кубогининг 1/8 финалига чиқди. Биринчи учрашувда 2:0 ҳисобида ғалаба қозонган валенсияликлар «Месталья»да рақибни тор-мор қилди - 4:1.\n1/16 финал доирасидаги яна бир учрашув «Бетис» ва «Кадис» ўртасида кечди ва унда 8 гол урилди - 3:5. Жавоб учрашувидаги ғалаба кадисликларни кейинги босқичга олиб чиқди.\nМбаппе «ПСЖ» билан шартномасини узайтирмаяпти, у «Реал»га ўтмоқчи\nКаталония полицияси «Эл Класико» 18 декабрда ўтказилишига қарши\nЗидан: «Менимча, Азар операция қилинмайди»\nВальверде «Интер»га қарши ўйин қайдномасига Месси нега киритилмаганини тушунтирди


3-тур, 9 сентябрь, 16:00\nЛукас Васкес (36)\nИви Лопес (12)\n09.Карим Бензема 01.Рауль Фенрандес (Д)\n30.Лука Зидан (Д)\n11.Гарет Бэйл 13.Ойер Олазабаль (Д)\n90+4' Ўйин якунланди. "Реал" кутилмаганда ўз уйида очко йўқотди. "Мадрид" - "Леванте" 1:1.\n90+3' ВУУУУҲ! Кроооссс! Тони жарима майдончаси ташқарсиидан зарба берди. Тўп устунга тегиб майдонни тарк этди\n90+3' "Леванте" ўткир бурчак остида хавфли зарба берди. Касилья тўпни эгаллади\n90+2' Тео Эрнандес чап қанотдан тўғри дарвозабонга узатма берди.\n90+2' Қўшимча дақиқаларнинг дастлабкиси ортда қолди. Яна 3 дақиқа...\n89' Қизиқ! Марсело майдондан четлатилди. Бразилиялик футболчи ҳимоячи билан тўқнашув пайтида рақибининг бошига тепибди.\n89' ВУУУУУҲ! Марсело жарима майдончаси чизиғи устида кучли зарба берди. Тўп олис бурчак томон кетаётганди. Рауль маҳорат билан қайтарди!\n87' ВУУУУУУУҲ! Омад меҳмонлар томонида бўлди. Иско ўнг қанодан ҳаволатиб узатма берди. Бэйл баланд сакраб бош билан зарба берди. Тўп шундоққина устун ёнидан ўтиб кетди!\n85' "Реал" бурчак тўпини ўйинга киритди. Начо бош билан зарба берди. Тўп юқоридан ўтиб кетди\n82' Вууууҳ! Иско-Бэйл-Асенсио комбинациясидан кейин Марко рақиб жарима майдончаси ичида зарба йўллади. Рауль тўпни қўлидан чиқариб юборди. Ҳимоячилар хавфни бартараф этишди\n82' "Леванте" бурчак тўпини ўйинга киритди. Ўта самарасиз\n81' Кико Касилья қалтис ҳаракат қилди. Олдинга чизиққа етказилган узатмага "Реал" дарвозабони чиқиб борди, аммо тўп учун курашда "Леванте" футболчиси Карвахал ва дарвозабондан устун келди. Натижада у бўш дарвозани ишғол қилиши мумкин эди. Карвахаль бир амаллаб хавфни бартараф этди\n80' Асенсио Искони яккама-якка вазиятга чиқарувчи узатма берди. Аммо ярим ҳимоячи буни кутмаганди шекилли, тўпга ета олмади\n79' Кроос томонидан етказилган узатмани дарвозабон мушти билан уриб юборди\n78' "Реал" рақиб жарима майдончасининг ўнг томонидан жарима зарбаси тепади\n78' "Леванте" футболчиси офсайдда қолди. Бу ўйинда биринчи марта\n76' Иско Бэйл билан "девор" ўйнаб, жарима майдончасига кирдию, аммо ярим ҳимоячи офсайдда қолганди\n74' Карвахаль олис масофадан зарба берди. Рекошет ҳолатда борган тўп Рауль учун қийинчилик туғдирди. Фернандес тўпни эгаллаб олди\n72' "Реал"да ўзгариш: Лукас Васкес ўрнига Матео Ковачич туширилди\n72' "Мадрид" навбатдаги бурчак тўпини ўйинга киритди. Самарасиз\n71' Оҳо! Асенсио ўнг қанотдан "Леванте" жарима майдончасига кириб келди ва олис устун томон зарба берди. Анча ноаниқ\n70' Карвахаль ўнг қанотдан зарба-узатма берди. Рауль тўпни эгаллаб олди\n68' "Леванте"да учинчи ўзгариш: Иви Лопес ўрнига Саму тушди\n66' Дани Карвахаль сариқ карточка олди. Майдон марказида Лермани йиқитди\n65' Тони Кроос олис масофадан аниқ зарба берди. Рауль тўпни эгаллади\n63' Иско жарима майдончасига кираётган Асенсиога узатма берди. Марко бироз тўпга ета олмади\n62' "Реал"да ўзгариш: Льоренте ўрнига Иско тушди\n62' Вуууҳ! Васкес ўнг қанотдан ҳаволатиб узатма берди. Бэйл бош билан зарба берди. Тўп тўсин устидан ўтиб кетди\n60' Боатенг огоҳлантирилди\n58' "Реал" кетма-кет иккита бурчак тўпини ўйинга киритди. Меҳмонлар яхши ҳимояланишмоқда\n55' "Леванте"да ўрнига Алекс Алегрия ўрнига Эммануээль Боатенг тушди\n54' Энди майдон эгалари бурчак тўпини ўйинга киритишди. Ҳужумда фол — хавфли ўйин намойиш қилинди. Рамос ҳимоячининг юзига тепиб юборди ва сариқ карточка олди.\n52' "Леванте" бурчак тўпини ўйинга киритди. Бэйл бош билан тўпни қайтарди\n50' "Леванте" хавфли қарши ҳужум ташкил қилди. Алегрия жарима майдончаси ташқарисидан аниқ зарба йўллади. Кико Касилья тўғри позиция танлади ва тўпни эгаллади\n46' Иккинчи бўлим бошланиб кетди. Давом этамиз\n45+3' Биринчи бўлим якунланди. Ҳозирча ҳисоб — 1:1. Танаффус\n45+2' Тони Кроос жарима майдончаси ташқарисидан хавфли зарба берди. Фернандес зарбани қайтариб, сўнгра тўпни майдон ташқарисига уриб юборди\n45' ВУУУУУУУУҲ! Олис масофадан етказилган узатма натижасида Бэйл бирга-бир вазиятга чиқиб кетди ва зарба берди. Рауль ажойиб сэйв билан хавфни бартараф этди\n43' "Реал" ижросидаги навбатдаги бурчак тўпи хавфли бўлди. Бэйл баланд сакраб бош билан зарба берди. Бироз ноаниқ\n36' ГОООООЛ! Лукас Васкес, 1:1! Мадридликлар бурчак тўпини ўйинга киритишди. Рамос томонидан бош билан берилган зарбани дарвозабон қайтарди. Қайтган тўпни Васкес дарвозага жойлаб қўйди\n32' Иви Лопес жаримадан дарвоза томон зарба берди. Бироз ноаниқ\n29' Тео Эрнанес чап қанотдан ҳужумга қўшилди ва дарвоза олдига узатма берди. Рауль тўпни эгаллаб олди\n28' Бензема ўрнига Гарет Бэйл тушди\n27' Карим Бензема кутилмаганда жароҳат олди ва ўйинни давом эттира олмайдиган бўлди\n27' Зидан шогирдлари ҳозирча рақиб дарвозаси томон йўл ола билишмаяпти\n20' "Леванте"да мажбурий ўзгариш: Иван Лопес жароҳат олди. Унинг ўрнига Педро Лопес тушди\n19' Льоренте жарима майдончаси ташқарисидан зарба берди. Анча ноаниқ\n17' Марсело чиройли узатма билан Тео Эрнандесни рақиб жарима майдончасига бошлади. Дарвозабон тўпни эгаллаб олди\n16' Мезбонлар бир дақиқада иккита қанотдан 2та ҳужум ташкил қилишди. Ҳар сафар Рауль Фернандес тўпни эгаллаб олди\n14' "Реал" тезда ҳисобни тенглаштириши мумкин эди. Бензема рақиб жарима майдончаси ичида тўпни қабул қилди ва Асенсиога қолдирди. Марконинг зарбаси йўлига ҳимоячилар ғов бўлишди\n12' ГОООООООООЛ! Иви Лопес, 0:1! "Леванте" футболчиси аутдан тўпни "Реал" жарима майдончасига улоқтириб берди. Иви Лопес дарвозабон майдончасида тўпни қабул қилиб, сўнгра рақиб дарвозасига жойлаб қўйди. "Реал" ҳимоячилари бундай "стандарт"ни кутишмаганди...\n11' Меҳмонлар бурчак тўпи ишлашди ва уни ўйинга киритишди. Касилья мушт билан тўпни нариги қанотга уриб юборди\n10' "Леванте" ўнг қанотдан яхши ҳужум ташкил қилди. Мадридликлар хавфни бартараф этишди\n6' "Мадрид" тўпни назорат қилмоқда\n3' Бензема Кроос билан "девор" ўйнаб, рақиб жарима майдончасига кириб борди, аммо ҳимоячи сўнгги паллада тўпни майдон ташқарисига чиқариб юборди\n2' Асенсио рақиб жарима майдончаси ташқарисида чиройли узатма билан Марселони бирга-бир вазиятга чиқаришга уринди. Ҳимоячи тўпни қайтариб қолишга муваффақ бўлди\n1' Учрашув бошланди. Тўпни ўйинга "Леванте" футболчилари киритиб беришди\n' Учрашув Тошкент вақти билан 16:00да старт олади. Ўйиндан матнли онлайн трансляцияни бошладик. Учрашув UzReport телеканали орқали жонли трансляция қилинишини эслатиб ўтамиз\n' Ассалому алайкум, қадрли футбол мухлислари! ФИФА кунлари якунига етиб, яна Европа миллий чемпионатлари давом эттирилади. Бугун эътиборимизни Мадриддаги "Сантьяго Бернабеу" стадионига қаратамиз. "Реал" ўз уйида "Леванте"ни қабул қилмоқда


ҲОКИМ ВА ЁШЛАР УЧРАШУВИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ҲОКИМ ВА ЁШЛАР УЧРАШУВИ\nҲазорасп туманидаги "Фольклор театри" биносида “Ҳоким ва ёшлар” учрашуви ўтказилди.\nДаставвал учрашувга келган ёшларга Хоразм вилояти ҳокими Фарход Эрманов 2019 йилнинг 27 декабрь куни Ўзбекистон Республикаси Президенти Шавкат Мирзиёевнинг 2020 йил ёшларга оид давлат сиёсатида туб бурилиш йили бўлади. Ёшлар орасида “Мен Сизнинг ёнингизда туриб, камарбаста бўламан!” деб кўзи ёниб турган, билимли, жасоратли йигит-қизлар борлигига ишонаман. Етакчиликнинг, ўз ортидан эргаштиришнинг энг тўғри йўли шахсий ўрнак ва намуна бўлишдир, деган сўзларини эслатиб ўтди.\nШундан сўнг вилоят ҳокими вилоятимизда ёшларга оид давлат сиёсати асосида навқирон авлоднинг замонавий билим олиши, спорт ва бошқа йўналишларда истеъдодини намоён этиши, жамиятда муносиб ўрин топиши йўлида амалга оширилаётган ишлар, уларнинг самаралари ва бугунги кунда қад ростлаётган қўшма корхоналар ва унда ёшларимиз бандлигининг таъминланаётганлиги ҳамда келгусидаги режалар ҳақида қисқача тўхталди.\nОчиқ мулоқот руҳида кечган учрашувда ёшларимиз ўзларини қизиқтирган масалалар, ташвишга солаётган муаммолари юзасидан вилоят ҳокимига тўғридан-тўғри мурожаат қилиб, саволларига амалий жавоблар олишди.\n- Мен Ҳазорасп туманидаги “Мухомон” қишлоғида яшайман.\nМенинг битта таклифим бор эди. Яъни қишлоғимизда футболга қизиқувчи ёшлар кўпчиликни ташкил этади. Шунинг учун бу ерда сунъий қопламали футбол майдончаси ташкил қилиш керак. Агар ер майдони ажратиб берсалар мен сунъий қопламали футбол майдончаси ташкил этардим. Бунинг учун маблағим ҳам етарли дейди,- Атабек Бакиев.\nАтабекнинг таклифи маъқулланди ва сунъий қопламали футбол майдончаси ташкил этиш учун ер майдони ажратиш белгиланди.\nҲозирда 1 курсда ўқийман. Ўқишим учун контрак пули тўлаш муаммо бўлаётир. Шунга моддий ёрдам сўрамоқчиман, ўқишдан бўш пайтим эса бирор жойда ишлаш ниятим бор, - дейди Жалоладдин Қодиров.\nУчрашувда ёшлар томонидан билдирилган барча мурожаатлар тингланди. Кўпчилиги шу ернинг ўзида ҳал этилди ва баъзиларига белгиланган муддат билан масъуллар бириктирилиб, ижроси вилоят ҳокимлиги ва ёшлар иттифоқи вилоят кенгаши томонидан назоратга олинди.\nЮқорида кўрсатилган муаммо ва таклифларни атрофлича ўрганиб чиқиб, вилоят ҳокими тегишли ташкилот раҳбарларига кўрсатмалар берди.\nЗеро, мана шундай учрашувлар орқали ёшлар манфаатини таъминлаш билан, эртанги ёруғ кунимизга замин яратамиз.


Жета ва Илёс хожа лашкарига шикаст етказиш ҳақида қилган ўн учинчи кенгашим\nДаставвал Илёс Хожа лашкарини бир жойга боғланган ҳолда ушлаб туриш учун зафарли фавжларимдан илғорини олдинга ташлашга қарор қилдим. Шу мақсадда амир Муаййид Арлот, Учқора баҳодир, амир Мусо бошчилигида икки минг отлиқ аскаримни Илёс Хожа қаршисидаги кўприк бошига жойлаштирдим. Ўзим эсам беш минг отлиқ билан дарёдан ўтиб, Илёс Хожа лашкари тепасидаги тоққа чиқиб ўрнашдим ва кечаси кўп жойга гулхан ёқишни буюрдим. Жета сипоҳлари тоғдаги беҳисоб гулханлару, Пули сангин бошида турган лашкаримнинг кўплигини кўриб, қўрқувдан саросимага тушиб қолдилар. Ўша тунни Илёс Хожа қўшини «Жангга ҳозирлан!» буйруғини кутиб (бедорликда) ўтказди. Мен туни билан тоғ устида ухламай Тангри таоло даргоҳига илтижо қилиб, ундан ожизу муҳтож бандасига мадад беришини тилаш ва пайғамбаримиз Муҳаммад саллоллоҳу алайҳи васаллам, унинг яқинлари ва саҳобаларига салавот айтиш билан машғул бўлдим. Ярим уйқу ва ярим уйғокдик орасида қулоғимга аллакимнинг: «Темур, фатҳу зафар сенга ёр бўлади!»–деган овози эшитилди. Тонг отиб, ёруғ тушгач, намозни жамоат билан ўқидим. Шу пайт қарасам, Илёс Хожа ўз амирлари билан отланиб, фавж-фавж бўлиб кетаётибди. Амирларим ва сипоҳийларим уларнинг кетидан қувиш қасдида мендан буйруқ беришимни илтимос қилдилар. Мен ўйлаб туриб, то ғанимнинг мақсади маълум бўлгунча таъқиб этишни бир оз кечиктиришни маслаҳат кўрдим. (Тахминан) тўрт фарсанг ерга бориб тўхтаганларидан кейин, уларнинг мақсадларини тушундим. Ниятлари–бизни тоғдан тушириб, яланг ерда жанг қилиш экан.\n(Бир неча кун илгари) мен шикаст етказган ҳировул амирлари ҳам (Илёс Хожа) қошига қочиб борганда Илёс Хожа уларни тоза койиб берган экан.\nУларнинг ниятларидан хабардор бўлиб, тоғдан тушмаётганимни кўришгач, орқаларига қайтиб, менга ҳужум қилишга мажбур бўлдилар. Мен фавжларимни тоғ этагида сафга тизиб, жангга киришни мўлжалладим. Жета лашкари етиб келиб, нима қилишини билмай ҳайрон турганда, баҳодирларимга ёв устига ёмғирдек ўқ ёғдиришни буюрдим. Душманнинг кўпини ярадор қилдилар. Кеч кириб қоронғу тушганда, (ғанимларим) қўлларидан бир нима келмаслигини кўришгач, тоғ этагини гир айлантириб жойлашдилар. Ўша кеч лашкаримни тўрт фавжга ажратиб, ўзим бош бўлиб, тунда ғаним устига тўсатдан босқин қилиш фикрига келдим. Менинг бу кенгашим амирларимнинг ҳам дилига ўтиргач, тонгга яқин отландим ва тун панасида тўрт томондан уларнинг устига ҳамла қилдим. Жета лашкари ўзини йиғиб, тартибга келтиргунча баҳодир йигитларим уларни тўзитиб ташладилар. Чопқилашиш пайтида ҳар икки томондан жуда кўп аскар нобуд бўлди. Жета лашкари «ал-фирор», «ал-фирор», дея чекиндилар. Мен Илёс Хожага етиб олиб, «Йўл бўлсин?» деб қичқирдим. Овозим Илёс Хожанинг қулоғига етгач, у ғазаб билан лашкарига дўқ-пўписа қилди ва аскарлари ортларига қайтдилар. Кун кўтарилгунча лашкарларимиз ўртасида жангу чопқин давом этди. Садоқ-ўқдонларимиз бўшади. Ғаним лашкари чекина туриб жанг қиларкан, тўрт фарсанг узокдикдаги ўз қароргоҳига тўкилиб-сочилиб, шикастаҳол, базўр етиб олди. Мен ҳам тизгин тортиб, орқаларидан бошқа қувламадим ва ўша атрофда қўндим.\nЖета лашкари урушда енгилганига иқрор бўлганидан кейин иккинчи бор жанг қилишга ботинолмади. Мен эса сипоҳим билан Илёс Хожа қароргоҳини қуршаб олдим. Сўнг вақти-вақти билан уларга ҳужум қилдим. Тинкасини қуритдим. Охири чорасиз қолган Илёс Хожа Хўжанд сувидан ўтиб кетди. Мен ҳам уларни таъқиб қилиб ўтирмасдан фатҳу зафар билан Мовароуннаҳрга қайтдим.\n(Шундан сўнг) салтанатимнинг мустақиллиги ва мустаҳкамлиги борасида кенгашлар ўтказдим. Кенгашларим ўзини шавкатли, буюк амир деб ҳисоблаган ва бошқа амирлардан ҳам улуғроқ билаётган амирларни итоат эттириб, бўйсундиришга қаратилганди. Биринчи навбатда Мовароуннаҳрда салтанат байроғини кўтарган амир Қазағаннинг набираси амир ҳусайнни давлатимга шерик деб атадим ва у билан муросаю мадора қилдим. Гарчи у ташқи кўринишидан менга дўстлик билдирсада, аммо ичидан ҳамиша ҳасад ва нифоқ мақомида турди. (Чунки) ўзи Мовароуннаҳр салтанати тахтига ўтиришни орзу этарди. Унга ишончим йўкдиги туфайли уни хожа Шамсиддин мозорига бошлаб бориб, дўстлик изҳор қилиб қасам ичдим. У ҳам дўстликка хилоф бирон иш қилмаслик ҳақида аҳду паймон қилди.\n(Амир Ҳусайн) шундан кейин яна уч бор қуръони мажидни қўлига олиб, дўстлик бобида онт ичди. (Лекин) аҳдига вафо қилмагани учун охири менинг (жазойимга) гирифтор бўлди.\nАмир Баён Сулдузнинг ўғли амир Шайх Муҳаммад ўзини улуғ амир деб ҳисобларди. Унинг ҳам (кўнглини топиб), ўз томонимга оғдириб олдим ва етти қўшинга бошлиқ атаб, ўзимга муте ва мулозим қилдим. Мазкур қўшинларнинг амирларидан ҳар қайсисига вилоят инъом этдим.\nМендан ажралиб, ўз улуси билан кетиб қолган Шер Баҳром ҳали ҳам менга бўйсунишни истамас эди. Уни ҳам ўзимга оғдириб олдим ва ҳузуримга чақиртирдим. У ўз улуси билан келиб, итоатда бўлажагини билдирди. Шер Баҳромни ўз мулозимим этиб, бир вилоятни унга тортиқ қилдим.\nАмир Ҳусайн билан орамиздаги қариндошлик ришталарига кўра унга турли мурувватлар кўрсатиб, муросаю мадора қилдим, лекин менга дўст бўлмади. Иш шу даражага бориб етдики, Балх ва ҳисори Шодмон вилоятларини мендан тортиб олди. Синглиси ҳарамимда бўлгани боис уни сиқувга олмадим. У билан муросаю мадора қилишга шунчалик интилдимки, ҳатто унинг амирларига ҳам бу таъсир этиб, менга бўйсундилар. Лекин амир Ҳусайн ҳамма вақт мени мағлуб этиш пайида бўлиб, макру фириб бериб келарди. Охир-оқибат у ҳақидаги кенгашим шу бўлдики, уни шамшир зарби билан муте қилишга қарор қилдим.\nТуронзамин вилоятини забт этиб, ғанимлар вужудининг хас-хашагидан тозалаганимдан кейин, баъзи улусларнинг амирлари менга итоат билан бош эгишни истамадилар ва ҳар бири ўз қабилалари олдида ҳеч кимдан қўрқмаслигини кўрсатмоқчи бўлгандай, кибру ҳавога берилдилар. Амирларимдан баъзилари уларнинг ёнини олиб, менга: «Бу давлатга баримиз шерик бўлганимиздан кейин, уларни ҳам давлатга шерик деб билайлик»,–дедилар. Лекин уларнинг гаплари менинг салтанат юритишимдаги ғайратимга таъсир қилмади. Ўз-ўзимча: «Худо битта, унинг шериги йўкдир. Шундай бўлгач, Оллоҳ таолонинг муқаддас мулки–ер юзига эгалик қиладиган подшоҳ ҳам битта бўлиши керак»,–деб ўйлар эдим.\nШу пайт (авлиёлардан ҳисобланган) Бобо Али Шоҳ ҳузуримга келди ва: «Темурбек, Тангри таоло буюрганки, агар ерда ва кўкда икки худо бўлса, жаҳоннинг иши бузилур»,–деди. Мен унинг сўзларида ҳидоят топдим. Куръони мажиддан фол очсам, ушбу қутлуғ оят чикди: «Инна жаалнака халифатан фил арз», яъни «Биз сени ер юзига халифа қилдик». Мен буни (истиқболнинг) хайрлик ва муборак фоллари қаторига киритдим. Ўзларини давлат шериги билиб, менга бўйсунишни истамаган амирларни турли тадбирлар ишлатиб, ўзимга итоат эттириш учун турли йўллар қидирдим. Энг аввал Амир ҳожи Барлос олдига бориб, уни ўзимга иттифокдош қилдим. Баён Сулдуз ўғли Шайх Муҳаммад шароб ва майхўрликка муккасидан берилиб кетганди. Охири шароб унинг бўғзидан олди ва у олам билан видолашди. Унинг вилоятини ўз тасарруфимга олдим. Амир Боязид Жалойир Хўжанд вилоятининг ҳокими эди. (Дўстона) насиҳат айласам, унга таъсир қилмади. Оқибатда ўз улусининг одамлари ўзига қарши чиқиб, олдимга кишанлаб келтирдилар. Мен (ўтган ишларни юзига солмай) унга илтифотлар кўрсатдим. Буни кўриб, ўзи (уятдан) шарманда бўлди.\nЭлчи Буға Сулдуз Балхда ўз салтанати туғини кўтарган эди. Бобоси Амир Қазаған тахти шу ерда бўлганлиги учун Балх тахтига даъво қилаётган амир Хусайнни Элчи Буғага қарши қайрадим.\nМуҳаммад Хожа Апардий найман аймоғидан бўлиб, Шибирғонот вилоятини босиб олиб, менга қарши исён туғини кўтарганди. Мен унга бошқа вилоят бериб, уни ўзимга содиқ навкар қилиб олдим. Бадахшон вилоятига эгалик қилаётган Бадахшон шоҳлари эса менга қарши душманлик йўлини тутдилар. Уларнинг ҳар бири билан турли келишувлар қилдимки, бир-бирлари билан урушиб кетдилар. Охири менинг паноҳимга кириб (бўйсундилар).\nКайхусрав Хутталон вилоятини ва Ўлжайту Апар-дий Арҳанг вилоятини тасарруфларида тутардилар. Кайхусравга Улжайту Апардийнинг вилоятини босиб олиши учун мадад жўнатдим. У бориб Ўлжайту Апардийнинг вилоятини забт этди. Оқибатда Ўлжайту Апардий паноҳ излаб менинг хизматимга келди.\nАмир Хизр Ясурий ўз халқи–ясурийлар мадади билан Тотканд вилоятини босиб олган эди. Кайхусрав билан Ўлжайту Апардийни бир-бири билан яраштир-дим. Буларга ёрдамчи куч йўсинида бир тўда киши қўшдим. Икковлари бирлашиб, ясурийларга ҳужум қилиб, талон-торож этдилар. Амир Хизр (Ясурий) ожиз қолиб, менинг паноҳимга келди.\nШундай қилиб, Мовароуннаҳрни уруш-талашдан тинчитдим. Менинг қаҳрамон аскарларим тўла куч-қувватга кирди. ҳар томонга барлос улусининг номи ва донғи таралди. Менинг ҳимматим билан Чиғатой қўшинлари ва туманларининг овозаси оламга ёйилди. Жами элу халқ, қўшунот ва тумонот ҳамда кўчманчилар менинг ҳукмронлигим остига ўтди. Бироқ Мовароуннаҳрдаги баъзи қалъалар (ҳамон) амир Ҳусайн қўлида эди, уларга менинг ҳукмим ўтмасди.\nАмир Ҳусайн салтанатим азимати ва шон-шавкатининг кучайганини кўргач, унда ҳасад томирлари (қаттиқроқ) ура бошлади. қасам билан қилган аҳд-паймонларини бузиб, менга қарши исён туғини кўтарди. Мен унинг олдига кўп марта (лутф-марҳаматлар кўрсатиб) бордим, у бўлса асло қошимга келмади. Бунинг устига сиртидан такаллуфлар билдириб, аслида ҳийла-найранг ишлатиб, мендан қарши қалъасини олиб қўйди. қарши қалъасини қўрикдаб туриш учун қўрғонбеги амир Мусо бошчилигида етти минг отлиқ аскар тайинлади. Кейинроқ у ерга яна қўшимча беш минг отлиқ аскар юборди. Бу билан кифояланмай, мени ўлдирмоқчи бўлди. Мендаги салтанат ғайрати туғёнга келиб, қарши қалъасини ундан тортиб олишга ундади. Баъзи амирларим у ерга юриш қилиб, қалъани жанг билан қўлга киритишни менга маслаҳат бердилар. қарши қалъасини олиш режаларини туза бошладим. Улар айтгандай уруш билан олсам, бунинг хатарли томонлари кўплиги кўнглимдан ўтди. Ўзимча: «Мабодо қалъани жанг билан олмоқчи бўлсам, ғаним лашкарининг ёмон кўзидан қўшинимга зарар етса-чи?»–деб ўйладим. Сўнгра жанг қилиш фикридан вақтинча воз кечдим ва бошқа тадбирни қўллашга киришдим. Хуросон томонга юзланиб, бу билан қарши қалъаси бекларининг хотирини жам қилмоқчи бўлдим. Кейин эса лашкарим билан (яширинча) орқага қайтиб, тунда тўсатдан қалъага ҳужум қилиб, у ерни босиб олишни режаладим. Хуллас, бу ердан кўчиб, Хуросонга қараб йўлга тушдим.\nАмуй сувидан кечиб ўтганимда, Хуросон томондан қаршига келаётган карвонга дуч келдим. Карвон бошлиғи менга совғалар тақдим этди. Мен ундан Хуросон амирларининг ҳол-аҳволини суриштирдим ва Хуросон вилоятига бораётганлигимни айтдим, кейин кетишларига ижозат бердим. (Лекин) карвонга айғоқчи қўшиб юбордим ва дарё соҳилида бирон ёққа жилмай хабар келишини кутдим. Айғоқчи хабарига кўра, карвондагилар амир Мусога шундай деган эмишлар: «Амир Темурни Амуй суви ёқасида кўрдик, Хуросон тарафга кетаётган экан». Бу гап амир Мусо ва амир Ҳусайннинг лашкарига етгач, хурсанд бўлиб, ўйин-кулги ва айш-ишратга берилибдилар.\nБу хабарни эшитишим билан лашкарим ичидан энг ишончли, довюрак, жанг кўрган ёш баҳодир йигитлардан икки юз қирқ учтасини танлаб олдим ва дарёдан ўтиб, илрор юбордим. Ширкент мавзеига етдим ва ўша ерда бир кеча-кундуз тўхтаб, (сўнг) яна йўлга тушиб, қарши қалъасидан бир фарсанг масофага келиб тушдим. (Одамларга) арқонларни бир-бирига боғлаб нарвон ясаб қўйишларини буюрдим. Шу пайт амир Жаку тиз чўкиб: «Бир гуруҳ баҳодирлар орқада қолдилар, улар етиб келгунча тўхтаб туриш зарур»,–деб ўтинч қилди. Шунда хотирамга бир фикр келди: баҳодирларим етиб келгунча қалъани ўзим кўздан кечирмоқчи бўлдим. қирқ отлиқ ҳамроҳлигида қарши қалъаси томон йўл олдим. Йироқдан қалъа қораси кўринганда, баҳодирларимни келган ерда тўхтатиб қўйдим ва уйимизда туғилиб ўсган Мубашшир ва Абдулло исмли (йигит)ларни бирга олиб кетдим. Хандақ бўйига етдим. қарасам, хандақ сув билан лиммо-лим экан. Теварак-атрофга назар солиб, хандақ тепасидан ўтказилган, қалъага сув олиб борадиган тарновга кўзим тушди. Отимни Мубашширга қолдириб, ўша тарнов орқали хандақ устидан ўтдим ва қалъанинг хокрезига етдим. Дарвоза олдига бориб, эшик қокдим. (Лекин) дарвозабонлар ухлаётган экан, (ичкаридан садо чиқмади). (ҳар эҳтимолга қарши) дарвозани ташқарисидан кесактош ва лой билан тўлдириб қўйишган экан. қалъа девори атрофини кўздан кечириб, нарвон ва зиналар қўйса бўладиган жойни топдим. (Сўнг) орқамга қайтдим ва отланиб баҳодирларим ҳузурига бордим.\nОрқада қолган лашкар фавжи ҳам нарвонлар би-лан етиб келишган экан. Ҳаммалари шайланиб, нарвонларни олишди ва қалъа сари юзландик. Хандакдан тарнов орқали қалъага ўтдилар. Зиналарни ҳам олиб ўтдилар ва деворга қўйдилар. Эр йигитлардан қирқтаси тепага чиқиб, қалъага кириб олдилар. Мен ҳам нарвонга оёқ қўйиб энди қалъага кирмоқчи бўлган эдим, карнай тортиб, бурғу чалдилар. Тангри таолонинг қўллаши билан қалъани қўлга киритдим.\nБу хабар амир Ҳусайнга етгач, (энди) макру ҳийла йўли билан, дўст-ошно либосини кийиб, мени ром этмоқчи бўлди.\n Арлот–туркий қабилалардан бирининг номи.\n «Ал-фирор» (қочмоқ, маъносида)–қуръони карим Аҳзоб сурасининг 16-оятига ишора. Оятда, хусусан, бундай дейилган: «(Эй Муқаммад) айтинг: агар сизлар ўлиш ёки ўлдирилишдан қочсангизлар, бу қочиш сизларга (барибир) бирон фойда бермас...»\n Амир Темур билан амир ҳусайн 1365 йилгача иттифокдош бўлишган. Лекин 1365 йили «Лой жанги» давомида амир ҳусайн ўз иттифоқчисини қўллаб-қувватламасдан, жанг майдонини ўзбошимчалик билан ташлаб чиқиб кетгандан бошлаб муносабатлари бутунлай бузилган. ( –А.А.)\n Бу ерда Шамсиддин Кулол назарда тутилган.\n Илёс Хожанинг қўшини назарда тутилади. (–А.А.)\n Қуръони карим, Сод сураси, 26-оят.\n Бу ерда гап ўғил эмас, ота амир Баён Сулдузнинг ўзи ҳақида кетмокда. (–А.А.)\n Шибирғонот–Балхдан жануби-ғарбий тарафда жойлашган вилоят, бош шаҳри Шибирғон. ( –А.А.)\n Арҳанг–қадимги Тоҳаристон вилоятидаги шаҳар; Амударёнинг юқори оқимидаги Таллиқоннинг шимоли-шарқидаги жой. XIV аср иккинчи ярмидан Арҳанг–Сарой деб номланган; тахм. XVI асрдан бошлаб уни Имом (ҳазрати Имом) деб ҳам атаганлар. ҳозирги номи Имомсоҳиб, Панж дарёсининг чап соҳилида, Афғонистонда.\n Хизр Ясурий–Чингизхон лашкарининг сўл қанотига қўмондонлик қилган амир Ясурнинг авлодларидан. Ясурий Вахш ва Таллиқонни босиб олишда иштирок этган ва эли ўша юртларда ўтириб қолган. Хизр Ясурий эса аввалига Амир Темурнинг ишонган яқин амирларидан ҳисобланган. Бироқ кейинчалик амир Ҳусайн томонида туриб жанг қилган ва шу жанглардан бирида ўлдирилган.\n Тотканд–ўрта асрларда Самарқанд ғарбидаги шу номли шаҳарча ва вилоят, ҳозир Самарқанддан 25 км ча ғарбдаги шу номли қишлоқ. (–А.А.)\n Ширкент–ҳозирги Бешкент, қарши туманининг маркази.\n Хандақ–шаҳар ёки қўрғон девори ташқарисидан гир айланасига душмандан мудофаа мақсадида қазилган чуқурлик, одатда унга сув тўлдириб қўйилган.\n Хокрез–душман ўкдари ва ҳужумидан ҳимоя мақсадида қалъа девори остига уюлган тупроқ.\n Бурғу–карнайнинг бир хили, ковак шох шаклида бўлган.


«Ўзгидромет» 8 апрель куни қандай об-ҳаво кузатилишини маълум қилди - Zamin.uz\n15:00 / 07.04.2021\n«Ўзгидромет» 8 апрель куни қандай об-ҳаво кузатилишини маълум қилди\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Тошкент ва Наманган вилоятларида 1600 метрдан юқорида қор кўчиши хавфи бор. Шамол шарқдан 7-12 метр/секунд тезликда эсади. Ҳарорат кечаси 1-6 даража илиқ, кундузи 13-18 даража илиқ бўлади. “Замин” янгиликларини “Telegram”да кузатиб боринг\nЯнгиликлар » Ўзбекистон » «Ўзгидромет» 8 апрель куни қандай об-ҳаво кузатилишини маълум қилди


Бу ярамас алоқам йўқ деяпти – Лукашенко рақибини коррупцияда айблади | Qalampir.uz\nБу ярамас алоқам йўқ деяпти – Лукашенко рақибини коррупцияда айблади\nОлам\t13 Июнь 14:55 6345\nБеларусь Президенти Александр Лукашенко ўзининг сиёсий рақиби Виктор Бабарикони коррупцияда айблади. Бу ҳақда “Reuters” хабар берди.\nБундай айблов Бабарико бошқарган Россиянинг “Газпромбанк”ида тинтув ўтказилгач, тарқалди. Тинтув солиқ тўлашдан бўйин товлаш иши доирасида ўтказилди. Бабарико Беларусда бу йил ўтказиладиган президентлик сайловида Лукашенкога рақиб бўлаётганди.\nБабарико тинтувни “сиёсий босим” деб атади. Аммо Лукашенко бу айбловни инкор қилди.\n“Мени энг кўп бу ярамас, мен уни бошқача атай олмайман, “Менинг бунга алоқам йўқ. Айнан улар айбдор”, дейиши ҳайратлантиряпти. Қаранглар, улар фақатгина ўринбосар бўлмаган. Улар бир тўда”, деган Лукашенко.\nМаълумот учун, Беларусь парламенти президентлик сайловларини 2020 йил 9 август куни ўтказишни белгилади. Мамлакатни 26 йилдан бери бошқараётган Александр Лукашенко расман олтинчи муддатга номзодини илгари сурди.\nПрезидентнинг сўзларига кўра, сайловни кўчиришга ҳеч қандай асос йўқ, улар коронавирус пандемиясига қарамай, Конституцияда белгиланган тартибда ўтказилиши керак.\nЛукашенко сайловдаги рақибларини танқид қилиб, улар “мамлакатни қўлга киритмаслигини” маълум қилди.\n28 Сентябрь 10:15 52819\n27 Сентябрь 21:41 45980\n28 Сентябрь 15:22 24966


16:25 / 23.03.2018 3752 pdf Ўқиш режими + -\nАлбатта, оятларимиз ҳақида эгрилик қиладиганлар Бизга махфий бўлиб қолмаслар. Оловга ташланадиган одам яхшими ёки қиёмат куни омон ҳолида келадиган одамми?! Нимани хоҳласангиз, қилаверинг. Албатта, У Зот нима қилаётганингизни кўриб турувчидир.\nБу оят Қуръони Карим мўъжизаси бўлиб, Аллоҳнинг Биру Борлиги ва чексиз қудратига далолат қилувчи борлиқдаги оят(белги)ларга нисбатан эгрилик ила муносабатда бўлган одамларнинг аҳволини баён қилади.\n«Албатта, оятларимиз ҳақида эгрилик қиладиганлар Бизга махфий бўлиб қолмаслар».\nУларнинг кимлиги ҳам, Аллоҳнинг оятларига нисбатан қилган эгрилик, кофирлик ва нобакорлиги ҳам – ҳамма-ҳаммаси Аллоҳнинг Ўзига равшандир. Уларнинг барча амаллари ҳисоб-китоб қилингач, дўзахга ташланадилар.\n«Оловга ташланадиган одам яхшими ёки қиёмат куни омон ҳолида келадиган одамми?!»\nАллоҳнинг оятлари ҳақида эгрилик қиладиганлар қиёмат куни дўзахга, тўғрилик қиладиганлар жаннатга кирадилар. Хўш, улардан қайси бири яхши? Ҳамма нарса маълум ва очиқ-ойдин бўлди. Энди\n«Нимани хоҳласангиз, қилаверинг».\nХоҳласангиз, қуёшга сажда қилинг. Хоҳласангиз, ойга сажда қилинг. Хоҳласангиз, Аллоҳнинг оятлари ҳақида куфр сўзлар айтинг.\n«Албатта, У Зот нима қилаётганингизни кўриб турувчидир».\nҲар бир ишингизни Аллоҳ таоло кўриб туради.\nҚиёматда амалингизга яраша жазолайди.\n15:10 / 23.03.2018 2312\nТавба ва истиғфор (3-қисм)\n19:45 / 23.03.2018 2710\n2000 05:00 / 23.01.2017\n6118 05:00 / 23.01.2017\n2251 05:00 / 23.01.2017\n5453 18:36 / 06.04.2018


23:12 / 03.09.2017\nШахмат Ироққа АҚШнинг Бағдоддаги элчихонаси томондан топширилган.\nМаълум қилинишича,. Америкалик дипломатлар қадимий буюмни Ироққа қайтариш учун Ироқ маданият ва қадимийликлар вазири ўринбосари Қайс Рашид билан учрашганлар. “Саддам Ҳусайн шахмати 2003 йилда ўғирланган ва ФҚБ саъй-ҳаракатлари билан топилган. АҚШ Ироқда ўғирланган қадимий буюмларни қайтаришда ёрдам беришга интилмоқда”, деб айтилган элчихона баёнотида.\nШахмат ёғочдан ишланган ва тилла сув югуртирилган, ярим қимматбаҳо тошлар билан безалган нақшинкор шахмат тахтасидан иборат. Шахмат доналари эса тилларанг ва кумушранг металлардан ясалган ва найза, қилич ва қалқонларга эга жангчилар кўринишида ишланган. Суратларга кўра, доналарнинг асоси феруза ёки марварид билан безалган. Шуниси маълумки, шахмат Ҳусайн саройидан ўғирланган. У шу барча йиллар қаерда сақлангани ва қандай қилиб қайтарилгани маълум қилинмаган.\nАҚШ Ироққа бостириб киргандан кейин Ироқдаги қадимийликлар сақланадиган жойлар оммавий тарзда таланган. Бағдод миллий музейининг ўзидан қийматини баҳолаб бўлмайдиган минглаб ээкспонатлар йўқолган. Ҳусайн саройларида сақланган ўнлаб қимматли совғалар ўғирланган. Нафақат музейлар, балки масжид, черков ва кўплаб археологик қазилмалар жойлари ҳам таланган. Ҳукуматнинг ҳисоб-китобларига кўра, 2003-2004 йилларда Ироқдан 130 мингта маданий-тарихий буюм олиб чиқиб кетилган. Улардан аксарияти АҚШда бўлиб, Ироққа бир қисмигина қайтарилган.\nИроқда тарихий мерос буюмларининг талон-тарож қилиниши Ироқнинг катта қисмини 2014 йилда ИШИД эгаллаб олгандан кейин давом этган. Жангарилар Ироқ санъат асарларининг ноқонуний бозорларга бош “етказиб берувчилари”га айланганлар. Кўплаб қадимий асори-атиқалар, архитектура ёдгорликлари, ҳайкаллар ва ибодатхоналар жангарилар томондан йўқ қилиб ташланган ва абадулабад Яқин Шарқ қадимийликлари харитасидан йўқолган.


Бир кеча-кундузда қирғиз-ўзбек чегарасидаги ЎНПдан 5 мингдан ортиқ киши ўтди\n«Дўстлик» («Достук») Ўтиш Назорат пунктидан бир кунда – 12 сентябрь куни — 5 мингдан ортиқ киши ўтди. Шунингдек, ҚР ҳудудидан Ўзбекистонга ва Ўзбекистондан Қирғизистонга ўтган 300 та автомобил рўйхатга олинди. Бу борадаги рақамларни БМТнинг гиёҳванд моддалар ва жиноятчиликка қарши кураш бошқармаси халқаро мувоффиқлаштирувчиси Юсуф Қурбонов журналистларга маълум қилди.\nУнинг айтишича, 13 сентябрь куни БМТ шофъелигида “Дўстлик” ЎНПда икки мамлакат хуқуқ-тартибот идораларининг ходимлари учрашди ва жиноятчиликка қарши биргаликда кураш масалаларини муҳокама қилдилар. Шунингдек, ҚР ва ЎзР ҳамкорлигига ҳисса қўшадиган махсус идора очилди.\nШу каби идорра қирғиз-қозоқ чегарасидаги “Ақ Жол-Кордай” ЎНП яқинида ҳам очилиши кутилмоқда. БМТ таклифи ва қўллаб-қувватлаши билан мазкур ЎНПда ҳар икки томондан чегара хизмати зобитларнинг сони оширилди. Юсуф Қурбоновнинг айтишича, уларнинг ҳамкорликдаги фаолияти гиёҳванд моддалар ва одам савдоси, шунингдек коррупцияга қарши курашга қаратилган.\nҚР ва ЎзР ўртасида 14 та ЎНП мавжуд бўлиб, шундан 11 таси автойўлда, қолган 3таси темирйўлда фаолият юритади.